Gelora Imaginasi Sasterawan Sabah Azmah Nordin (Bhg. 2)

Untuk mendapatkan maklumat terkini, ikuti kami melalui Telegram

Profesor Madya Dr. Hajah Asmiaty Amat mengupas perjalanan dan cara Azmah Nordin “menongkah lumah” untuk mencitrakan kepengarangan dan pengkaryaannya yang unik. Reaksi ini merupakan bahagian yang kedua dan terakhir.

Azmah juga sangat teliti dan rinci dalam pendedahan emosi watak-wataknya. Dia menyorot watak-wataknya dengan resah gelisah dan fikiran bawah sedar. Hal ini juga menjadikan karya Azmah berbeza dan memiliki keperibadian yang tersendiri. Kajian terhadap karya-karya Azmah dengan menggunakan teori psikologi dan feminisme (Asmiaty, 2018) memperlihatkan bahawa Azmah seorang penulis yang teliti dalam pencitraan watak-wataknya, tidak kira watak wanita atau lelaki. Pencitraan yang menjangkau pencitraan emosi atau kejiwaan watak yang kebanyakannya digelar oleh pengkaji sebagai teknik penceritaan aliran bawah kesedaran, dan menjadi semacam pembentukan identiti kepengarangan penulis. Pembicaraan terhadap pemikiran dan citra watak-watak ciptaan Azmah mengakar kepada satu keinginan atau cita-cita penulis terhadap penonjolan wanita sebagai susuk yang perlu diberikan perhatian wajar.

Satu perkara penting yang menjadikan Azmah turut menjadi sebutan ialah bentuk atau teknik penceritaan yang digunakannya dalam berkarya. Sungguhpun pada mulanya teknik jungkir balik yang ditekuni beliau agak sukar untuk difahami, namun ia semacam satu teknik yang menjadi tandatangannya. Teknik ini menyorot watak dengan jalinan imbas kembali yang banyak dan amat kompleks, malah dianggap sebagai suatu “teknik Azmah”. Teknik penceritaan sedemikian, dengan penggunaan bahasa yang meliputi simbol-simbol sekali gus mengangkat keperibadian atau identiti kepengarangan Azmah sebagai pengarang feminis ala Malaysia.

Azmah bukan sahaja mampu bereksperimen dengan gaya kepengarangannya, malah kemampuan dan keprolifikannya dalam satu tempoh masa membantu menyumbangkan sesuatu yang amat berharga dalam dunia kesusasteraan Melayu. Kepengarangan Azmah yang agak berbeza ini menjadi satu fenomena dan memberi inspirasi kepada bentuk penulisan ramai penulis wanita selepasnya.

Sehingga saat ini, yakni setelah menerima pelbagai anugerah dan pengiktirafan dalam penulisan, Azmah masih seperti dahulu, tidak lokek dengan senyuman dan bantuan kepada penulis muda. Walaupun beliau sudah ada kedudukan tetapi masih aktif hadir dalam bengkel-bengkel penulisan yang dianjurkan oleh Dewan Bahasa dan Pustaka (DBP) atau badan penulisan lain. Kegiatan tersebut dianggap penting bagi memantapkan pengetahuannya dalam bidang yang diceburi. Kedudukannya sebagai penerima SEA Write Award pada tahun 2009 dan Sasterawan Sabah pada tahun 2021 tidak pernah menjadi halangan untuk beliau bergaul dengan penulis muda yang baru mula menapak dalam dunia penulisan. Kemesraan dan hubungan rapat beliau dengan pengarang muda memberikan beliau ruang dan peluang yang cukup besar untuk mengembangkan karya beliau sendiri dan menyalurkan pengalaman kepada pengarang muda yang lain.

Pada masa kini, beliau gigih melatih penulis-penulis muda dan kebanyakan mereka telah menjadi penulis yang telah mencipta nama. Nama seperti Ruhaini Matdarin, Rita Robert Rawantas, Kathirina Susanna Tati, Dayangku Mastura, Faridah Abdul Hamid, Ara Aranam, Lailah Elok, Azidah Abadi, Rafiqa, Nelson Dino, dan Franco Morrow merupakan antara nama penulis Sabah yang telah menyerlah dalam penulisan pada peringkat kebangsaan. Mereka datang dengan pakej lengkap, selain berbakat tetapi rajin menuntut ilmu daripada bengkel penulisan anjuran Azmah Nordin. Terdapat juga guru-guru yang baru mula belajar menulis memasuki bengkel-bengkel penulisan Azmah, sama ada bengkel penulisan cerpen, novel kanak-kanak atau novel remaja. Dengan pengalaman dan kedudukan yang dimiliki, beliau digelar sebagai “sifu”, terutamanya oleh golongan penulis muda yang banyak menimba pengetahuan berkarya daripada beliau. Azmah tidak pernah lokek untuk memberikan pandangan dan tunjuk ajar kepada anak didiknya.

Kedudukan Azmah sebagai pengarang ketika ini merupakan satu pencapaian yang patut dibanggakan. Pendek kata, beliau bukan sahaja mengubah persepsi dan mampu bergerak seiring, malah mula mendahului para pengarang mapan yang lain di Sabah, malahan telah disetandingkan dengan sasterawan tersohor di Malaysia.

Keinginan yang bertali arus dalam minda beliau menjadikannya pengarang yang sangat produktif, terutamanya dalam tempoh 1990-an hingga 2015. Banyak karya yang telah dihasilkannya dalam tempoh masa tersebut. Selain barisan novel-novel dewasa, remaja dan kanak-kanak, deretan cerpennya tidak boleh dikira dengan jari. Cerpen-cerpen ecerannya yang terbit dalam Wadah ataupun dalam majalah Dewan Sastera, Dewan Budaya, Dewan Pelajar, Dewan Cipta, Mingguan Wanita, Majalah Wanita, dan di akhbar tempatan seperti Berita Harian dan New Sabah Times juga dikumpulkan dalam kumpulan cerpen persendirian beliau seperti Singkowoton (1994), Bercak (1995), Wizurai (1997), Kasih Seputih Kemboja (2001), dan Titian Gelora (2005). Selain itu, beliau juga menghasilkan antologi cerpen bersama, iaitu Memintas Arus (1992), Bagai Camar di Lautan (1993), Kuntum Berputik (1996), dan Enigma (2015).

Novel-novel beliau yang lain ialah Awang Kirana Mudir Besar (1996), Menongkah Lumrah (1996), Singgahmata (1997), Syumul (1998), Mega Nisaa (2005),  Lara  (2013), dan Gelora Menara (2018). Kesemua novel tersebut membawakan latar, gaya dan tema yang tersendiri.

Di samping novel dewasanya, beliau turut menghasilkan novel remaja dan kanak-kanak. Antara novel remaja yang telah diterbitkan ialah Setulus Sarina (1989), Kembara Planet (1989), Sewangi Hati Irani (1989), Timulak Kapal Perang (1989), Permata Biru (1989), Tiara (1989), Gadis Pinggiran (1990), Pejuang di Bawah Bayu (1990), Jauh Tidak Berantara (1990), Biarlah Kasihmu Terukir (1991), Janji (1991), Fatin (1991), Selamat Tinggal Sayang (1991), Ribut di Gua Gomantong (1992), Dewi Labu Kundur (1992), Sembilu Kasih (1992), Sitti Ariana (1993), Di Bawah Unggulnya (1993), Puteri Harapan (1994), Ima Puteri Air (1994), Tanaut (1994), Dilambai Debur Cinta (1994), Kewujudan Maya (1994), Impian Aquatik (1995), Merentas Selat (1997), Dedikasi di Planet Marikh (1999), Pesanan untuk Ira (1999), Bentongen (1999), Puteri Delima (2009), Uddin Putera Perkasa (2019), dan sebuah novel remaja sedang dicetak berjudul Temasya Cemara Merah.

Hasil karyanya jarang-jarang tidak memenangi hadiah atau mendapat tempat dalam peraduan menulis yang dianjurkan oleh badan penulisan kerajaan dan swasta. Sejak tahun 1986, iaitu pada awal masa aktifnya sebagai pengarang, karyanya sudah diperhatikan dan novel pertama beliau, Kukui telah memenangi hadiah penghargaan peraduan Hadiah Sastera Sabah. Kemudian  pada tahun 1988, novel kanak-kanaknya yang berjudul Noor Ainku Sayang memenangi hadiah kedua peraduan Menulis Novel Kanak-kanak anjuran DBP Kuala Lumpur.

Penganjuran Peraduan Dewan Bahasa dan Pustaka Cawangan Sabah tahun 1988/1989 merupakan tahun yang amat bertuah bagi pengarang ini. Karya beliau bukan sahaja memenangi hadiah daripada penulisan novel, malah cerpen-cerpennya juga diakui mempunyai nilai pemikiran dan kekuatan yang tersendiri. Novel Dukanya Abadi memenangi Hadiah Sastera Sabah, sementara novel Timulak Kapal Perang (1989) memenangi hadiah tempat ketiga dalam peraduan menulis novel sejarah anjuran Perpustakaan Sejarah Malaysia Cawangan Wilayah Persekutuan, Kuala Lumpur. Novel berikutnya, Dari dalam Cermin (1992) telah memenangi hadiah pertama Hadiah Sastera anjuran bersama DBP Sabah dan Jabatan Ketua Menteri Negeri Sabah. Sementelah itu, novel Debur Menerpa (1992) memenangi hadiah ketiga dalam peraduan yang sama. Novel-novel lain yang turut memenangi Hadiah Sastera Sabah ialah novel Syumul (1998/1999), Lara (2012/2013) dan Gelora Menara (2018/2019). Novel Menongkah Lumrah memenangi Hadiah Sastera Perdana Malaysia bagi tahun penilaian 1996/1997. Novel Menongkah Lumrah merupakan kemuncak pada pencapaian Azmah dalam penulisan novel.

Cerpen-cerpen beliau juga sering kali memenangi pertandingan menulis cerpen. Cerpen beliau, “Wizurai” telah mendapat penghargaan dalam Anugerah Hadiah Cerpen pada tahun 1990 anjuran bersama DBP dengan Dewan Bandaraya Kuala Lumpur, sempena sambutan 100 tahun Kuala Lumpur. Pada tahun 1991, cerpen Azmah menang dalam Sayembara Menulis Cerpen anjuran Esso-GAPENA kali ke-VIII. Cerpennya yang bertajuk “Kuntum Perdamaian” memenangi hadiah kedua dalam peraduan tersebut. Dalam tahun yang sama, cerpennya yang bertajuk “Mikrotome” memenangi tempat pertama dalam Peraduan Menulis Cerpen Maybank-DBP (bagi kumpulan B), iaitu kategori umum.

Cerpen-cerpen beliau yang menghiasi dada akhbar dan majalah turut menjadi pilihan juri dalam penilaian anugerah pencapaian. Cerpen “Singkowoton” telah memenangi dua hadiah sekali gus, iaitu Hadiah Karya Sastera Sabah dan Hadiah Karya Sastera Malaysia (1992/1993). Cerpen “Permainan Kematian’” pula memenangi Hadiah Sastera Perdana Malaysia pada tahun 1996/1997, manakala cerpen “Kasih Seputih Kemboja” memenangi Hadiah Sastera Malaysia pada tahun penilaian 2000/2001. Cerpen “Rahsia” memenangi Hadiah Sastera Sabah pada tahun penilaian 2004/2005, cerpen “Kekasih” dinobatkan sebagai salah satu pemenang Hadiah Sastera Sabah 2010/2011, sementara cerpen “Dengung” dipilih sebagai pemenang pada tahun 2011/2012, dan pada tahun 2010/2011 cerpen “Usus” turut diberi anugerah yang sama.

Kejayaan Azmah merangkul anugerah melalui penulisan yang diperoleh dalam tempoh penglibatannya dalam dunia penulisan, menunjukkan kebolehan, keupayaan dan kegigihan Azmah dalam berkarya mempunyai rentaknya yang tersendiri. Tidak hairan jika beliau diletakkan sebagai pengarang wanita dalam bidang prosa yang agak kuat dan setanding dengan sasterawan lelaki yang lain.

Pemilihan Azmah Nordin sebagai Sasterawan Sabah ialah saat yang sangat ditunggu-tunggu. Kecemerlangan, kegemilangan dan keunggulan Azmah tidak seharusnya dipertikaikan, malah ketaatsetiaan beliau terhadap Sabah dibuktikan menerusi sumbangannya yang sangat besar, bukan sahaja kepada Sabah, tetapi juga kepada negara Malaysia amnya.

Gelora Imaginasi Sasterawan Sabah Azmah Nordin (Bhg. 1)

Asmiaty Amat (Prof. Madya Dr. Hajah) ialah Pengarah Penerbit UMS dan Profesor Madya di Gugusan Pengajian Liberal, Pusat Penataran Ilmu dan Bahasa, Universiti Malaysia Sabah. Beliau banyak menghasilkan makalah ilmiah dan kritikan sastera untuk pelbagai persidangan dan jurnal kesusasteraan. Asmiaty ialah penulis buku kajian Menyingkap Gejolak Rasa dan Citra Azmah Nordin (2018).


“Shahnon Sayangkan Bangsanya” – Mohd Yusof Hasan

Untuk mendapatkan maklumat terkini, ikuti kami melalui Telegram

Kuala Lumpur – Sasterawan Negara Prof. Emeritus Dato’ Dr. Shahnon Ahmad ialah penulis yang sangat sayangkan bangsanya. Hal ini bukan hanya terlihat menerusi pembabitannya dalam politik, tetapi juga tertumpah dalam karya beliau.

Malah, Shahnon mempunyai ketajaman minda dan kekuatan untuk menulis mengenai nasib Bumiputera menerusi novel Menteri yang terbit pada 1967.

Justeru, bagi Prof. Emeritus Dato’ Dr. Mohd Yusof Hasan, Shahnon ialah “anak bertuah”, bukan hanya dalam bidang sastera tetapi juga sebagai ahli akademik dan pemikir.

Mohd Yusuf dalam acara Bicara Karyawan, “Biografi Sasterawan Negara Shahnon Ahmad – Anak Nan Bertuah” yang disiarkan secara langsung dalam Facebook Dewan Bahasa dan Pustaka pada 27 September lalu, menyebut, karya beliau yang mengangkat soal politik itu sebenarnya testimoni jelas, kasih sayang Shahnon kepada bangsanya.

“Dari segi penulisan, Shahnon agak keras, khususnya dalam bidang politik. Hal ini boleh dikaitkan secara langsung dengan pembabitannya dalam politik.

“Tulisan begini adalah sebagai memberi peringatan dan menegur politikus, juga kita masyarakat awam,” katanya.

Shahnon pernah menjadi Anggota Parlimen Sik bagi tempoh tahun 1999 hingga 2004 apabila membuat kejutan menewaskan Menteri di Jabatan Perdana Menteri ketika itu, Datuk Dr. Abdul Hamid Othman di kerusi Parlimen Sik pada pilihan raya umum 1999 dengan kelebihan 478 undi.

Mohd Yusof berkata, selain Menteri yang menyentuh mengenai dilema politik watak utamanya, Bahadur, Shahnon turut mengangkat persoalan politik menerusi Perdana dan Sutan Baginda.

Malah, masyarakat tentu tidak dapat melupakan novel beliau yang paling kontroversi, Shit selain novel Nurul Anak Papa.

Tegas Mohd Yusof sepanjang tempoh kepengarangannya, Shahnon sudah menghasilkan lebih 30 buah novel, 150 buah cerpen selain menghimpunkan 10 cerpen yang beliau terjemahkan daripada bahasa asing di bawah judul Setanggi Timur.

Selain politik, Shahnon turut menyentuh perihal masyarakat yang tertindas oleh pentadbiran dan ahli politik, seperti naskhah Dongeng Merdeka, malah turut menulis mengenai Orang Asli dan juga merakam pengalamannya di luar negara.

“Beliau turut menghasilkan empat autobiografi sepanjang hayatnya,” katanya.

Mohd Yusof yang banyak mengkaji naskhah Shahnon sejak peringkat sarjana muda lagi, merakamkan kajian beliau mengenai Shahnon menerusi sudut pandang penyelidik dan sahabat dalam naskhah Biografi Sasterawan Negara Shahnon Ahmad: Anak Nan Bertuah, sebagai rakaman memori mengenang jasa Shahnon memartabatkan sastera kebangsaan ke peringkat antarabangsa.

Shahnon yang dinobat sebagai Sasterawan Negara pada tahun 1982, meninggal dunia pada tahun 2017.

Beli Biografi Sasterawan Negara Shahnon Ahmad: Anak Nan Bertuah.


Pengarang yang Menentang Idealisme Kerajaan Sentiasa Akan Lahir

Kota Bharu – Pertentangan idea antara pengarang dengan pentadbiran sesebuah negara akan sentiasa berlaku di mana-mana sahaja. Hal ini disebabkan oleh kedudukan pengarang itu sebagai perakam zaman dan pemikir yang kritis.

Sasterawan Negeri Kelantan Rosli K. Matari berkata, sejak dahulu pun, sejarah dunia mencatatkan banyak kerajaan menahan pengarang atas pertentangan idea mereka. Paling dekat dengan kita ialah Pramoedya Ananta Toer yang dipenjarakan hampir 14 tahun.

“Malah saya fikir, Pulau Buru itu bukanlah terkenal kerana kedudukannya sebagai pulau tetapi kerana rakaman Pramoedya terhadap pulau itu,” katanya, sewaktu menjadi panel Bicara [email protected], “Bicara Khas Sasterawan Negeri Kelantan – Merdekakah Sastera Kita?” yang disiarkan dalam Facebook Perpustakaan Awam Kelantan, 29 September lalu.

Dalam sesi yang dimudahcarakan oleh Salman Sulaiman itu, Rosli berkata pada setiap zaman, akan lahir pengarang yang melawan kerajaan menerusi karyanya. Kritikan dan teguran itu akan membawa pelbagai jenis implikasi namun tidak akan menghentikan tugas dan niat pengarang.

“Benar atau tidaknya ditentukan oleh masyarakat. Keadilan dan kebenaran tidak semestinya ditentukan oleh mahkamah tetapi perubahan masa.

“Pak Sako misalnya ialah pengarang yang bangkit menentang penjajah. Kita membaca pemikirannya dalam Putera Gunung Tahan dan Budak Beca. Hal ini menandakan, pengarang itu genius,” katanya.

Tegas Rosli, kebebasan atau kemerdekaan bagi seseorang pengarang membawa pelbagai maksud. Bagi sebuah negara, merdeka bermaksud negara itu tidak lagi dijajah, tetapi kebebasan pula ialah hak untuk melakukan sesuatu tanpa halangan. Justeru bagi penulis katanya, kebebasan dan kemerdekaan itu selari.

Namun dalam keadaan sekarang katanya, amat malang apabila masyarakat kurang menghargai sastera dan peranan pengarang sebagai perakam zaman. Hal ini boleh dilihat menerusi subjek Kesusasteraan Melayu yang berhadapan dengan kesukaran untuk diajar di sekolah.

“Sastera boleh diajar di sekolah, malah Kementerian Pendidikan membenarkan sastera diajar dan tertakluk kepada pengetua sekolah itu hendak tawarkan atau tidak.

“Tapi sayang, pengetua sekolah ini yang adakalanya terdidik daripada latar sastera dan kemanusiaan sendiri yang tidak mahu mengajarkan atau mengadakan pilihan subjek berkenaan di sekolah mereka.

“Amat sayang dalam sebuah negara bebas dan merdeka, pelajar tidak diberi peluang untuk memilih subjek itu. Bagaimana pelajar dapat memilih kalau pengetua tidak mahu tawarkan subjek itu untuk diajar?” katanya.


Pembentang SEBAHTERA IV Perlihat Kekuatan Sastera Tingkat Insaniah Manusia

Untuk mendapatkan maklumat terkini, ikuti kami melalui Telegram

Kajian terhadap naskhah sastera Melayu melahirkan pelbagai wacana, khususnya dalam pembangunan nilai pencapaian manusia. Dalam Seminar Bahasa, Budaya dan Kesusasteraan Melayu IV (SEBAHTERA IV) anjuran Institut Pendidikan Guru Kampus Keningau (IPGKK) Sabah, dengan kerjasama Institut Pendidikan Guru Kampus Tun Abdul Razak (IPGKTAR) Kota Samarahan, Sarawak, Universitas Hasanuddin (UNHAS), Makassar, serta Dewan Bahasa dan Pustaka (DBP), barisan pembentang yang hadir daripada pelbagai latar belakang mengemukakan kajian mereka, khususnya dalam budaya sastera Melayu.

Dengan tema “Bahasa, Budaya dan Sastera Mendepani Era Revolusi Pendidikan”, persoalan kaedah dan sejauh mana benarnya kemajuan insaniah manusia dapat ditingkatkan melalui naskhah sastera juga menjadi tumpuan perbincangan dan kajian para pembentang dan ahli akademik dalam SEBAHTERA IV, yang berlangsung pada 29–30 September lalu.

Pembentangan “Pemikiran Kritis dan Kemahiran Menyelesaikan Masalah dalam Pementasan Teater Hikayat Si Ikan Kering” yang disediakan oleh Dr. Maria Tahir dan Chan Mun Varne dari Institut Pendidikan Guru Kampus Bahasa Melayu (IPGKBM) membincangkan hal ini.

Chan Mun Varne menyatakan, kemahiran insaniah ialah elemen penting untuk menjayakan falsafah pendidikan kebangsaan yang melahirkan graduan yang lebih holistik, kuat jasmani, emosi, dan nilai intelektual.

Chan dan Dr. Maria telah meneliti pengaplikasian pemikiran kritis dan kemahiran menyelesaikan masalah melalui pengamatan secara mendalam terhadap pementasan drama teater Hikayat Si Ikan Kering.

Kata Chan menerusi pembentangannya, “Saya dapati, pemikiran kritis dan kemahiran menyelesaikan masalah dapat dirangsangkan melalui teknik penceritaan drama, kerana drama ialah satu skop sastera yang paling dekat dengan kehidupan manusia.”

Menurut beliau lagi, manusia boleh mengadaptasi pemikiran kritis yang terkesan dengan penyampaian sebuah drama yang berkaitan. Sesebuah pementasan drama yang kaya dengan nilai insaniah dapat memantulkan sifat-sifat dan kelakuan manusia. Hal inilah yang menjadi kaedah utama mendidik jiwa dan rohani.

Pendekatan Teori Pengkaedahan Melayu ciptaan Prof. Hashim Awang juga menjadi wadah yang boleh meningkatkan nilai kemahiran insaniah seseorang. Cabang terakhir dalam teori Hashim Awang itu, Pendekatan Dakwah dan Pendekatan Kemasyarakatan, menjadi tajuk perbicaraan oleh salah seorang pembentang SEBAHTERA IV.

Menerusi pembentangan “Keunggulan Dakwah dan Ekspresi Kemasyarakatan Di Bawah Lindungan Ka’bah” yang disampaikan oleh Norhidayah, menampilkan novel Buya Hamka, Di Bawah Lindungan Ka’bah mampu menunjukkan kesan mendidik insaniah melalui wadah sastera.

Norhidayah menyatakan, Islam amat menekankan kepentingan ilmu pengetahuan dan menggalakkan setiap umatnya supaya menuntut ilmu kerana menuntut ilmu juga ibadah.

“Malah, al-Quran turut mengingatkan keutamaan dan kepentingan menunut ilmu, kerana Islam memandang tinggi akan orang yang berilmu pengetahuan,” tambah Norhidayah.

Aspek pelajaran merupakan isu dominan yang diketengahkan dalam novel Di Bawah Lindungan Ka’bah, kerana keberadaan pengarangnya yang menyedari kepentingan membentuk generasi muda yang berilmu dan berjiwa pelajar.

Pendekatan di bawah pengkaedahan keagamaaan, iaitu dakwah dan kemasyarakatan yang terdapat dalam Teori Pengkaedahan Melayu telah ditonjolkan melalui naskhah Buya Hamka tersebut, dan pendekatan yang terdapat dalam filem adaptasinya pada tahun 2011 itu juga adalah sangat relevan dan signifikan,” jelas Norhidayah, menyimpulkan bicara.

“Kajian ini juga diharapkan dapat memberikan pendedahan kepada masyarakat untuk mengambil tauladan dalam kehidupan, juga dengan harapan dapat menyediakan ruang buat pengkaji-pengkaji lain untuk menyumbangkan idea, di samping menambah baik kelopongan yang ada dalam kajian kritikan sastera.”


Nilai Sosiobudaya dan Kritikan Masyarakat dalam Cerpen Semasa Sarawak

Kuching – Hingga kini, karya-karya penulis Sarawak begitu malar segar dan mempunyai kelainan serta keistimewaan tersendiri. Kekayaan Sarawak dari sudut kepelbagaian etnik, warisan budaya dan sejarah kemanusiaan telah menghidupkan semangat sasteranya. Hal ini diakui oleh Sasterawan Negara Datuk Dr. Siti Zainon Ismail dalam program yang dianjurkan oleh Universiti Malaysia Sarawak (UNIMAS) dalam Syarahan Perdana Sasterawan Negara, “Warisan Budaya dan Perubahan Nilai Kemasyarakatan: Cerpen Semasa Sarawak” pada 20 September lalu.

Siti Zainon mengulas kajian dan kritikan sasteranya terhadap empat buah cerpen karya penulis Sarawak yang mencakupi aspek sosiobudaya, politik, sejarah, kesenian, adab, dan konsep budaya hidup dalam kalangan etnik di wilayah tersebut. Tema-tema ini menjadi gagasan pemikiran penulis-penulisnya yang mengambil serius dan cakna terhadap sejarah dan perkembangan Sarawak sejak sebelum pemerintahan Raja James Brooke, zaman Sarawak di bawah kekuasaan British sepenuhnya dan era kini. Tema-tema yang diangkat dalam karya-karya sastera memperlihatkan tahap keprihatinan penulis-penulis Sarawak dalam menyedarkan khalayak pembaca, tentang peri penting menghargai sastera lisan atau sastera rakyat dan kepentingan mengekalkan warisan budaya dan bangsa di wilayah tersebut khususnya, dan Malaysia amnya.

Jelas Siti Zainon, songket atau busana Sarawak, identiti etnik yang merangkumi kepelbagaian budaya, seperti Iban, Bidayuh, Orang Ulu dan Melayu Sarawak misalnya, akan tenggelam ditelan zaman andai tiada usaha memeliharanya meski daripada tradisi tulisan sekalipun. Ceritera ini akan mati dan generasi kini tentunya tidak akan kenal nilai budaya yang diamalkan oleh masyarakat yang melahirkannya.

“Jika orang budaya menganggap sastera tidak penting, bagaimana mereka mahu mendapatkannya?” soal Siti Zainon ketika menjelaskan kepentingan dan peranan penulis dalam jalur sastera di Sarawak.

“Libau” misalnya, cerpen yang ditulis oleh Abang Patdeli Abang Muhi telah mengangkat persoalan budaya dan nilai moral yang berlaku kepada sebuah masyarakat setelah kematian penghulunya di Rumah Bajau. Tercetus pelbagai konflik budaya, moral, sosial dan adab, ekoran kemasukan “orang luar” dalam kalangan kakitangan kerajaan dan peneroka tanah (terjadi kepelbagaian penipuan) yang membawa kepada perubahan nilai, sikap serta budaya adat hingga tercemar.

Minuman-minuman keras seperti menjadi kebiasaan baharu yang telah merosakkan sistem adat dan tradisi etnik yang dahulunya kuat berpegang pada nilai-nilai tradisional yang santun dan beradab dalam kehidupan. Keberanian penulisnya mengolah situasi semasa yang berlaku dalam masyarakat di Sarawak, wajar diberi perhatian kerana pengkaryaan sebegini merupakan dakwah secara senyap yang mampu menyedarkan khalayak pembaca.

Sastera dari sudut sosiobudaya yang dikarang oleh Abang Patdeli ini, merupakan rakaman simpatinya yang mewakili gema hati dan kebimbangan masyarakat terhadap penyakit sosial yang masuk ke kampung-kampung dan menembusi sistem tradisi kemasyarakatan di Rumah Bajau.

Cerpen kedua yang diulas oleh Siti Zainon ialah karya Jaya Ramba, bertajuk “Bara Rimba Yang Menyala”. Cerpen ini mengisahkan latar kepercayaan Orang Ulu terhadap perkahwinan sesama adik-beradik. Hal ini mendapat pertentangan daripada seorang gadis, bernama Sayan apakala disuruh mengahwini abang kandung oleh ibu dan ayahnya. Keberanian Sayan menentang nilai warisan ini memaparkan kekritisan pemikirannya terhadap budaya dan nilai ritual lama yang bercanggah dengan agama. Antara petikan penting dalam cerpen ini ialah kata-kata Sayan yang berbunyi: “Aku tidak berdosa membayang yang buruk, menerima yang baik,” ketika menyatakan penolakannya tidak mahu mengahwini abang kandungnya sendiri. Meski pergolakan berlaku antara Sayan dengan ibu dan ayahnya yang kuat berpegang pada kepercayaan lama, namun situasi begitu aman kerana kasih sayang kuat mengikat antara mereka.

“Inilah kejujuran pengarang, Jaya Ramba membuka rahsia yang tidak diketahui berlaku dalam budaya di Sarawak yang mungkin tinggal cebisan sahaja,” jelas Siti Zainon.

Manakala Yusuf Mustanir pula merupakan pengarang yang menulis cerita tentang Rosli Dhoby kerana terpukau dengan riwayat hitam pejuang tersebut. Siti Zainon mengumpamakan Yusuf Mustanir sebagai seorang penglipur lara moden, kerana cerpennya mampu mengangkat kisah Rosli Dhoby sebagai pejuang nasionalisme dan antikolonialis Sarawak. Keberanian Rosli Dhoby yang memancarkan pemberontakan jiwa anak muda terhadap penjajahan Bristish di Sarawak, ialah gambaran riwayat hidup sebenar pejuang tersebut yang pada akhirnya diingati sebagai pemuda berusia 18 tahun yang berani menikam Gabenor British, Sir Duncan George Stewart pada 3 Disember 1949.

“Sukar sekali menangkap cerita ini kerana wataknya aku dan dia. Diakhirnya barulah dapat saya fahami bahawa ceritanya ialah kisah Rosli Dhoby kerana pengarangnya ada memaklumkan tentang buku yang dibacanya,” ujar Siti Zainon.

Terakhir, beliau mengulas cerpen “Pusara Marhum Satu Lima Dua” karangan Abang Saifuddin Abang Bohari yang jelas tidak dapat menyembunyikan keresahannya terhadap isu bahasa Melayu yang dikuburkan oleh politikus. Meskipun jelas perjuangan memartabatkan bahasa Melayu telah bermula sejak menjelang kemerdekaan Malaysia, namun ia terkubur di Parlimen meskipun telah diwartakan dalam Akta 152. Kisah benar yang memaparkan citra keranda oleh penggiat dan aktivis bahasa Melayu telah tiga kali berlaku bermula pada tahun 1967, apabila keranda diarak sebagai tanda protes dan simbolik kepada kerajaan Malaysia yang tidak menepati janji untuk menjadikan bahasa Melayu sebagai bahasa penghantar dan bahasa dalam bidang kehakiman.

Antara tokoh terpenting yang menzahirkan protes tersebut ialah Tun Syed Nasir Syed Ismail, Ketua Pengarah Dewan Bahasa dan Pustaka pada tika itu dan juga Sasterawan Negara Usman Awang.

Kata Siti Zainon, “Kita tidak boleh menipu sejarah dan perlu berani. Telah tiga kali peristiwa keranda diarak dan terakhirnya ketika penentangan program PPSMI yang mengangkat bahasa Inggeris sebagai bahasa penghantar dalam matapelajaran Sains dan Matematik. Inilah usaha yang dicabar oleh pengarangnya, iaitu Abang Saifuddin Abang Bohari kerana kepekaan dan sensitivitinya terhadap penggunaan bahasa Melayu yang diremehkan oleh politikus-politikus.”

Pada akhir program, beberapa persoalan daripada penonton diangkat, termasuk: adakah boleh berkomunikasi dalam dialek negeri masing-masing dan jawab Siti Zainon tiada salahnya, namun harus difahami agar tidak memecahkan akar budaya. Dahulu, diperjuangkan bahasa Melayu baku sebagai bahasa dalam urusan rasmi kerajaan namun kini, masing-masing menggunakan dialek negeri sendiri. Hal ini tidak seperti di Jepun, Indonesia, Korea dan Jerman yang mempunyai bahasa rasminya tersendiri meskipun mereka ada dialek etnik dan bangsa sendiri. Manaka persoalan tentang peranan ahli politik dalam bahasa pula, Siti Zainon menegaskan bahawa para pembantu ahli politik perlu membantu ahli-ahli politik dalam penggunaan bahasa Melayu.


Perkenalkan Novel Menerusi Kombo Sastera-Muzik

Untuk mendapatkan maklumat terkini, ikuti kami melalui Telegram

Penstriman langsung bukan lagi suatu perkara asing masa kini. Penerbit dan penulis tempatan semakin aktif menggunakan reruang media sosial bagi mempromosikan buku-buku, membina hubungan dengan pembaca dan mengadakan bengkel penulisan.

Nusa Centre yang telah menerbitkan 40 buah buku sastera membawakan program Buku & Lagu, sebuah program santai yang membicarakan buku, mendengar lagu dan kisah kehidupan. Dalam pada itu, empat karya baharu S.M. Zakir diterbitkan oleh Nusa Centre baru-baru ini, novel Cerita Sebuah Rumah, buku esei Karya dan Kekuasaan Pengarang, dan buku travelog Catatan dari Formosa (Jilid 1 dan 2).

Dalam acara pembuka siri Buku & Lagu, S.M. Zakir membicarakan novel Cerita Sebuah Rumah yang ditemani oleh pemuzik antarabangsa Spec, yang menyanyikan lagu dan berkongsi pengalamannya bekerja dengan kapal persiaran mewah antarabangsa.

Novel Cerita Sebuah Rumah ditulis oleh S.M. Zakir 10 tahun dahulu, berkisarkan susur galur lelaki yang melarikan diri akibat peperangan, perjuangan menentang penjajah, konflik dalam perkahwinan, dan banyak kisah yang menarik, termasuklah perjuangan orang Melayu menentang Inggeris.

“Walaupun novel Cerita Sebuah Rumah telah ditulis lama dahulu, penceritaan yang dimasukkan masih lagi relevan,” kata S.M. Zakir.

Spec berkongsi tentang prosesnya untuk menjadi pemuzik yang bermula agak lewat kerana gigih berlatih muzik. Kerjayanya sebagai pemuzik sepenuh masa bermula pada umur 29 tahun. Berbeza daripada bermain muzik di hotel, bekerja di atas kapal mempunyai pengalaman yang sangat unik dan memerlukan disiplin tinggi, walaupun sebagai seorang pemuzik.

S.M. Zakir dan Spec bertukar-tukar pengalaman mereka ke luar negara dan bagaimana perasaan gembira berjumpa dengan orang Malaysia dan bertutur dalam bahasa Melayu di tanah asing. Perkongsian pengalaman mereka akan diteruskan dalam sesi seterusnya.

Lagu-lagu yang dimainkan oleh Spec ialah To Love Somebody oleh Bee Gees, Xiao Wei oleh Huang Pin Yuan, dan berduet bersama S.M. Zakir dalam lagu Ku Di Halaman Rindu oleh Lefthanded dan Soldier of Fortune oleh Deep Purple. Lagu Xiao Wei ditulis oleh mendiang Adi, komposer dari Malaysia dan lagu ini popular di Taiwan.

Program Buku & Lagu “Cerita Sebuah Rumah”, disiarkan secara langsung menerusi Facebook Nusa Centre dari Studio Nusa Centre, pada 1 Oktober 2021 pada pukul 9.00 malam.


Duta Muda Bahasa, Pemangkin Legasi Masa Depan Bahasa Melayu

Semasa melayari laman web Dewan Bahasa dan Pustaka (DBP) baru-baru ini, pandangan penulis terhenti sebentar pada bahagian info terkini yang mempamerkan poster Pentas Akhir Pencarian Duta Bahasa,  dengan tertera senarai nama pendek yang bertanding pada peringkat akhir. Pertandingan  yang sudah berlangsung pada September 2022 lepas adalah anjuran DBP Wilayah Selatan berserta dengan ganjaran hadiah wang tunai di samping sijil dan hadiah sampingan lain. Terdapat pelbagai syarat yang diletakkan oleh pihak penganjur kepada calon yang menyertai pertandingan tersebut. Satu usaha yang berani daripada DBP untuk terus mencari legasi penyambung bahasa kebangsaan negara.

Secara keseluruhannya, kredibiliti pencarian duta bahasa ini mestilah cekap dari aspek kognitif, psikomotor dan juga afektif serta perlu menguasai bidang bahasa dan sastera. Tidak dinafikan bahawa kriteria ini sangat mencabar, sesuai dengan fungsinya sebagai duta bahasa. Duta bahasa ialah wakil sah yang dilantik oleh sesebuah kerajaan atau institusi yang bertanggungjawab memperkasakan bahasa Melayu sama ada di dalam negara mahupun di luar negara.

Duta bahasa ialah individu yang mesti berbangga berbahasa Melayu dan menjiwai sastera Melayu serta mempunyai keyakinan, sentiasa bersikap komunikatif dan berketrampilan untuk menyebatikan bahasa dan sastera Melayu dalam kalangan masyarakat agar menggunakan dua bidang yang berkolerasi ini dengan tepat dan betul.

Sebelum ini, Zuraini Jusoh (2021) pernah menulis artikel tentang “Malu Jadi Duta Bahasa Melayu?” sebagai menangkis pandangan segelintir masyarakat yang memperlekeh kemampuan bahasa Melayu di persada antarabangsa. Kini, keluarga Malaysia boleh berasa “duduk sama rendah dan berdiri sama tinggi” apabila Perdana Menteri Malaysia, YAB Dato’ Sri Ismail Sabri Yaakob telah melakar nama sebagai ketua tertinggi kerajaan yang pertama berucap sepenuhnya dalam bahasa Melayu di pentas Perhimpunan Agung Pertubuhan Bangsa-Bangsa Bersatu (UNGA) ke-77, New York, Amerika Syarikat. Beliau disambut selayaknya sebagai adiwira negara dan sekali gus menjadi contoh sebagai duta bahasa yang berpegang pada jati diri bangsa.

Hal ini juga telah menarik perhatian tokoh bahasa negara. Antaranya termasuklah YBhg. Profesor Datuk Seri Dr. Awang Sariyan dan YBhg. Profesor Emeritus Datuk Dr. Nik Safiah Karim, yang mengekspresikan rasa gembira dengan kesungguhan Perdana Menteri melaksanakan kata. Selain itu, penutur bukan asli di luar negara juga tidak ketinggalan mengucapkan syabas dan tahniah.

Misalnya, Dr. Victor A Pogadaev, sejarawan dan penterjemah bahasa Rusia dan Koh Young Hun, Profesor Jabatan Pengajian Melayu Indonesia di Universiti Hankuk, Korea Selatan. Kedua-dua ahli akademik ini menyatakan bahawa Perdana Menteri Malaysia telah mempromosikan dan memartabatkan bahasa Melayu di mata dunia selari dengan diplomasi kebudayaan yang menjadi antara inti pati dalam kerangka Dasar Luar Negeri Malaysia yang dilancarkan pada bulan Disember 2021.

Melihat perkembangan positif ini, DBP ialah institusi yang paling layak diangkat menjadi peneraju untuk melatih dan seterusnya melahirkan kelompok yang penulis gelarkan sebagai “duta muda bahasa”. Kerjaya sebagai duta muda bahasa perlu dicipta untuk generasi muda yang berkelayakan. Kita tidak ingin pencarian duta bahasa terhenti begitu sahaja dan hanya berbentuk pertandingan semata-mata.

Lanjutan hal itu memerlukan dokongan, komitmen dan kegigihan yang berterusan serta ijtihad untuk melahirkan duta muda bahasa yang berkaliber. Bagi mengenal pasti calon duta muda bahasa, tahap penilaian kelayakan, temu duga secara personal, ujian kecekapan kognitif, psikomotor dan afektif pada setiap fasa selain ujian lapangan perlu dilaksanakan. Penilaian ini perlu dikendalikan oleh kumpulan profesional yang berpengalaman dalam bidang bahasa dan sastera.

Cabaran ini bagi memastikan bahawa duta muda bahasa yang dilantik ialah seorang yang tepat dan dapat melaksanakan tugas besar negara di samping menghayati dan mempraktikkan bahasa dan sastera Melayu. Dengan cara itu, gred jawatan dan skim gaji juga perlu berpatutan, selaras dengan tugas yang diberikan. Dari sudut pandang yang lain, kerjaya ini dapat menyanggah sentimen berpanjangan ketidak boleh pasaran bidang bahasa dan sastera.

Pelantikan duta muda bahasa untuk memasyarakatkan penggunaan bahasa dan sastera juga akan meningkatkan semangat dan keterujaan generasi muda mendalami kedua-dua bidang ini. Kesannya, generasi muda akan dapat melihat kepentingan dan perkaitan antara bidang ini dalam kehidupan seharian. Penerangan ini sememangnya membutuhkan aplikasi digital, seiring dengan kepesatan teknologi global dan gaya penyampaian juga perlu berbentuk hiburan tetapi kaya dengan ilmu. Di sinilah pendekatan dan gaya kemahiran komunikasi pemujukan duta muda bahasa akan teruji.

Duta muda bahasa perlu menyedarkan dan mampu mengajak golongan sasaran bahawa bahasa dan sastera adalah bidang yang berupaya mencipta peluang pekerjaan selain dapat membina karakter diri dan juga berfungsi sebagai bahasa perpaduan. Kerisauan penulis ini timbul sedikit dalam hal ini apabila generasi muda mula berkiblatkan jati diri dan mengagungkan bahasa dari negara luar. Justeru itu, duta muda bahasa perlu bersifat mampan, terbuka serta kukuh daya tahan emosi dan fizikal.

Selain melatih generasi muda yang berumur sekitar 18 tahun hingga 30 tahun, duta muda bahasa juga boleh dilantik dalam kalangan guru-guru bahasa Melayu yang profesional. Pada tahun 2011, Malaysia telah menerima kehadiran guru-guru import untuk mengajar bahasa Inggeris di sekolah-sekolah perdana. Oleh itu, sebagai timbal balik, penghantaran guru bahasa Melayu yang profesional ke luar negara, terutamanya negara yang memerlukan pengajaran bahasa Melayu perlu direalisasikan.

Usaha ini sebagai tanda sokongan mengantarabangsakan bahasa Melayu. Dengan adanya program bahasa Melayu di institusi luar negara, sudah tentu akan menarik minat pelajar asing untuk belajar bahasa ibunda dan seterusnya menyambung pengajian di Malaysia. Namun begitu, usaha ini memerlukan iltizam dan juga persediaan kewangan dan fizikal yang rapi kerana melibatkan penajaan kepada pelajar asing selain imbuhan atau insentif khas dan guna tenaga guru-guru profesional.

Namun begitu, kita perlu positif dalam perkara ini kerana usaha ini akan dapat menyebarkan bahasa tercinta sama ada di dalam atau di luar lingkungan diaspora Melayu. Dalam hal ini, tuntutan peribahasa Melayu seperti “bersatu kita teguh, bercerai kita roboh” perlu ditanamkan di setiap kalbu keluarga Malaysia.

Sementara itu, duta muda bahasa juga dapat diperpanjangkan kepada golongan menteri dan pegawai kanan di kementerian yang berkepentingan. Hal ini kerana menteri ialah imej bagi rakyat. Kita tidak ingin pemikiran masyarakat dibelenggu dengan berita yang bertajuk seperti “Penguasaan Bahasa Melayu Menteri Masih Banyak Perlu Diperbaik”. Oleh itu, menteri perlu turun padang dan bersama-sama menggunakan bahasa Melayu dengan betul.

Mungkin juga nama duta muda bahasa dapat digantikan dengan nama yang lebih effektif dan sejajar dengan jawatan yang disandang. Apabila pihak menteri menunjukkan contoh yang baik, tidak mustahil rakyat akan meneladaninya, ibarat kepemimpinan melalui teladan dan juga menjauhkan sikap seperti baling-baling di atas bukit yang menunjukkan pendirian tidak tetap, khususnya dalam suatu perkara yang sudah diputuskan oleh ketua pemimpin.

Duta muda bahasa dapat direalisasikan dengan adanya keutuhan solidariti daripada semua pihak. Duta muda bahasa bukan sahaja bertanggungjawab dalam memperkasakan bahasa dan sastera di luar negara tetapi juga di dalam negara. Oleh itu, tugas berat ini perlu diringankan dengan adanya kerjasama daripada semua pihak.

Pendekatan seperti bermain yoyo perlu dijauhkan agar semua kitaran masyarakat dapat mengetahui kewujudan dan amanah yang dijalankan oleh duta muda bahasa sekiranya lantikan ini dapat dijadikan kenyataan. Duta muda bahasa ialah pemangkin kesedaran dan menaikkan semangat generasi muda untuk terus berjuang meletakkan bahasa dan sastera Melayu di tempat yang sewajarnya.

“Indah pada bahasa tetapi tidak indah pada cara, akan mendatangkan kesalahan pada pandangan mata”  ~Salmah Jan, 2022~

Profesor Madya Dr. Salmah Jan Noor Muhammad − Pensyarah Kanan, Jabatan Bahasa Melayu, Fakulti Bahasa Moden dan Komunikasi, Universiti Putra Malaysia, yang juga merangkap Ahli Lembaga Amanah Yayasan Karyawan.


Fiksyen Bukan Sumber Ilmu

Untuk mendapatkan maklumat terkini, ikuti kami melalui Telegram

Bangi – Apakah layak penulisan fiksyen diteruskan? Apakah layak fiksyen dianggap sebagai sastera? Dan, apakah layak kesusasteraan meminggirkan fiksyen?

Tiga soalan itu disimpulkan oleh Pensyarah Universiti Putra Malaysia, Prof. Madya Dr. Mohd Zariat Abdul Rani ketika membentangkan kertas kerja “Fiksyen Sebagai Sumber Ilmu: Beberapa Pengamatan Terhadap Kesusasteraan Moden” dalam Siri Wacana ATMA (12) Kesusasteraan: Antara Tawassur Islami dengan Paradigma Barat yang disiarkan secara langsung dalam Facebook Institut Alam dan Tamadun Melayu, Universiti Kebangsaan Malaysia pagi tadi.

Mohd Zariat berkata, kesemua soalan itu berpunca daripada kedudukan fiksyen itu sendiri yang dianggap sebagai rekaan, diinspirasikan daripada pengalaman empirikal dan imaginasi penulis.

Fiksyen katanya, selalu dianggap rekaan. Malah, dalam dokumentasi fiksyen selalu tercetak bahawa karya berkenaan adalah rekaan semata-mata

Namun dalam hal yang lebih jelas, fiksyen ialah konsep yang dibawa dari Barat dan berkait rapat dengan tradisi intelektual Barat.

“Sebelum kemunculan fiksyen, tradisi keintelektualan di Barat banyak diwarnai oleh pandangan hidup Yunani berasaskan mitos dewa-dewa dan tokoh Yunani, dan kemudiannya tradisi gereja Roman-Katolik yang bersumberkan Injil.

“Pada abad ke-18 dan 19 Masihi, muncul modenisme yang memisahkan dirinya daripada sebarang bentuk tradisi, terutama keagamaan,” katanya.

Modenisme ini katanya ialah gabungan pengalaman empirikal dan nilai individu yang mendasari falsafah fiksyen, lalu menjadi ciri utama karya sastera moden dan melahirkan bentuk karya seperti novel, cerpen, drama, dan sajak.

Aliran ini katanya dibawa oleh penjajah ke Tanah Melayu, melahirkan sejumlah pengarang yang menghasilkan karya dalam genre berkenaan dalam bahasa Melayu.

“Dan ini boleh kita lihat melalui wujudnya polemik dalam sastera Melayu moden itu berkaitan dengan fiksyen, misalnya penghasilan novel seperti Salina oleh Sasterawan Negara A. Samad Said yang disokong oleh Keris Mas yang ketika itu editor penerbitan di Dewan Bahasa dan Pustaka kerana ia mencerminkan falsafah seni untuk masyarakat.

“Bagaimanapun, naskhah ini dihambat kontroversi, ditolak oleh panel Peraduan Menulis Novel 1958 kerana seolah-olah membela pelacur, tetapi disokong Prof. A. Teeuw pada tahun 1964, tetapi ditolak oleh Shahnon Ahmad sebagai watak yang bergelumang dengan dosa pada tahun 1979, tetapi kemudian dilihat sebagai naskhah yang membawa pembaharuan oleh Panel Anugerah Sastera Negara 1985, namun ditolak pula oleh Mohd. Affandi Hassan pada tahun 1990 kerana mengangkat kejahatan sebagai tema utama,” katanya.

Namun begitu, Salina bukanlah satu-satunya contoh kerana jika kita melihat polemik naskhah tulisan Shahnon, Tivi, novel itu juga seperti Salina, mengangkat kejahatan sebagai tema utama, walaupun tegas Mohd Zariat, Shahnon melihatnya sebagai “karya mithali Islam”.

Justeru katanya, dalam kesusasteraan Melayu moden, fiksyen sebagai sumber ilmu masih menjadi pertikaian, apatah lagi jika hal ini dilihat dalam kerangka berasaskan Islam.


Adaptasi Sastera kepada Layar Perlu “Curang”

Bukit Mertajam – Era yang mula memperbesar kegiatan adaptasi novel kepada layar pada peringkat tempatan dikatakan berlaku pada dekad 2000–2010. Stesen-stesen televisyen dan penyiaran filem ketika itu berlumba-lumba merebut peluang mengadaptasikan novel-novel popular kepada medium seni visual. Malah, untuk menghasilkan seni visual, proses utama yang perlu sebelumnya adalah dengan menulis lakon layar.

Terdapat wacana hangat dalam proses ini, iaitu adakah “kecurangan” dan kesetiaan terhadap sumber asal cerita akan tetap dan sentiasa berlaku dalam proses pemindahan karya? Persoalan keperluan serta sejauh mana perubahan akan berlaku juga adalah antara persoalan yang berlegar dalam fikiran peminat serta penggiat filem dan sastera.

Program bual bicara bersempena Dekad Membaca Kebangsaan, Bual Bicara: Daripada Novel kepada Skrin yang dianjurkan oleh Dewan Bahasa dan Pustaka Wilayah Utara dengan kerjasama Institut Pendidikan Guru Kampus Pulau Pinang pada 5 Oktober 2021 (Selasa), pukul 3.00 petang, mengangkat wacana ini.

Dr. Mohd Shahremy Ikmal Shahbudin, novelis dan penulis skrip drama yang kini bertugas sebagai pensyarah di Bahagian Kesusasteraan, Universiti Sains Malaysia melalui bual bicara ini menjelaskan, dalam menghasilkan naskhah adaptasi novel kepada layar, penulis skrip berdiri sebagai pengantara. Shahremy malah berkedudukan, sasaran menghidupkan semula dan menaikkan citra sebuah cereka sastera melalui adaptasi kepada medium layar merupakan peranan utama beliau sebagai penulis skrip.

“Dalam penulisan lakon layar adaptasi, saya gemar menggunakan ayat ‘jaga hati’ kepada penulis sumber asal, kerana sebagai penulis novel, saya faham akan kesukaran untuk menyusun perkataan dalam garapan sesebuah cerita.

“Namun begitu, perubahan yang dirasakan ‘perlu’ akan tetap dilakukan.” Beliau juga menyatakan, antara tekanan besar menghasilkan karya adaptasi ialah khalayak pembaca.

Mengakui cabaran yang dilalui, Shahremy malah rasa kesal dan berat hati jika gagal menghasilkan skrip lakon layar adaptasi yang menepati cita rasa penulis asal serta khalayak pembaca. Shahremy sempat menambah, faktor kesempitan ruang untuk berhubung dengan penulis berlaku kerana batas masa dan batas pilihan daripada pihak penulis lakon layar.

Mohd Fairuz Padoli, atau lebih dikenali sebagai MF Kencana, juga penulis skrip filem dan drama tempatan pula berpendapat yang proses adaptasi atau pemindahan karya sememangnya harus dilakukan beberapa perubahan dan perkembangan, supaya dapat menyesuaikan kandungan ceritanya dengan rona filem. Penulis novel pula perlu memahami proses ini, atas alasan pihak pembuat filem yang terikat dengan banyak kekangan. Pengalaman Fairuz sendiri, penulis-penulis novel yang telah diadaptasikan karya mereka oleh beliau kebanyakannya dapat bertolak ansur dan memegang prinsip, asalkan ideologi dan plot utama sumber asalnya tidak terlalu jauh berubah.

“Proses pemindahan karya memang memerlukan sedikit pengorbanan kerana fitrah dua medium ini yang tidak sama. Kadang-kadang, babak yang memakan empat hingga lima muka surat novel akan dihidupkan semula hanya dalam satu hingga dua baris sahaja medium skrip.” Tambah Fairuz, novel yang kebiasaannya 200 hingga 300 halaman akan diubah kepada 90 dan 120 halaman lakon layar sahaja.

Menariknya, berlaku juga proses transisi daripada naskhah cerpen yang hanya lapan hingga sepuluh halaman, kepada lakon layar yang berkali-kali ganda halamannya.

“Di sini, kreativiti seorang penulis lakon layar akan dicabar dan diuji, kerana memang transisi yang menarik sebegini biasa berlaku. Pengalaman saya, melalui sumber asal cerita itu (dalam kes ini, cerpen), penulis lakon layar perlu memeram idea apakah yang akan berlaku pada 30 minit pertama filem, dan 30 minit terakhir filem, serta satu jam di antaranya.

“Di sinilah berlakunya penambahan watak serta penterjemahan dialog, kerana cerpen memang tidak berjela-jela dialognya,” ulas Fairuz.

Maizura Ederis, penulis skrip yang prolifik dalam kerja menulis lakon layar adaptasi novel menyatakan, adalah lumrah bagi proses adaptasi karya yang akan berlaku “kecurangan” atau kesetiaan. Beliau menegaskan bahawa adaptasi yang berjaya ialah adaptasi yang “curang” dengan karya asalnya.

“Novel menjual aksara-aksara, filem dan drama pula menjual gambar, asasnya perubahan medium ini memerlukan proses adaptasi menghasilkan naskhah yang berjaya, ” jelas Maizura.

Menurut beliau, keadaan novel yang mempunyai keindahan kata-kata kebiasaannya bertiangkan monolog dan kepuitisan bahasa, dan hal ini malah menimbulkan sebuah persoalan, bagaimanakah caranya untuk menterjemahkan kata-kata indah daripada novel kepada medium visual, seperti perbuatan dan gerak kamera?

Maizura menyimpulkan, kritikan dan kecaman yang berlaku terhadap hasil adaptasi sebenarnya berpunca daripada harapan pembaca (sumber asal), namun sebagai pihak yang bertanggungjawab memecahkan ayat sastera kepada gambar, aksara keterangan kepada perbuatan, kecurangan merupakan perkara yang tidak dapat dielakkan. Bual bicara ini dikendalikan oleh Dr. Wan Hasmah Wan Teh.


Menulis Bukan Mengejar Kolum dan Hadiah!

Untuk mendapatkan maklumat terkini, ikuti kami melalui Telegram

Kota Bharu – Rosli K. Matari dalam siri akhir Bengkel Cerpen Hujung Minggu anjuran Liga Penulis Kelantan, dengan kerjasama Dewan Bahasa dan Pustaka Wilayah Timur dan PERADABAN minggu lalu mengangkat cerpen “Nasinya Tumpah” karangan Fatimah Busu sebagai salah satu cerpen terbaik yang pernah dihasilkan oleh penulis Kelantan. Nada keharuan yang termuat dalam cerpen tersebut, yang berupa sebuah karya tragedi, mampu menitiskan air mata sesiapa sahaja yang membacanya. Jika novel, antara karya besar Nusantara yang mampu menitiskan air mata pembaca ialah karya Buya Hamka, Tenggelamnya Kapal Van Der Wijck.

Rosli menasihatkan para peserta bengkel agar tidak menyimpan karya yang gagal. “Buang, sebab (karya) itu beban,” katanya. “Perlu pastikan sejauh mana keberkesanan karya. Bukan semestinya kena tulis puisi yang panjang atau novel yang tebal-tebal.”

Ujarnya lagi, antara sebab para penulis kita gagal menghasilkan karya yang bagus dan berkesan ialah kerana tidak pernah mengambil tahu tentang empat perkara penting dalam penulisan karya sastera. Empat elemen penting tersebut ialah kehalusan, kebijaksanaan iaitu kemahiran mengarang, keindahan, dan keberkesanan. Menurutnya, kebanyakan cerpen yang memenangi hadiah sastera di Malaysia ialah karya yang berupaya menyentuh emosi pembaca.

“Saya tidak mengajar anda untuk mengejar hadiah,” beliau berterus terang, “Penyair muda Kelantan kalau tulis puisi pandai, tapi jika menghasilkan cerpen hanya menulis cerita sahaja. Mengarang dengan menulis itu lain. Malah, penulis lama Kelantan juga begitu. Penulis kita ini banyak menulis cerpen, tapi sekadar tulis cerita sahajalah. Menulis ini, kita berurusan dengan pembaca.”

Nasihat yang tidak kurang pentingnya kepada para karyawan generasi baharu juga ialah agar menulis tanpa mengejar kolum, iaitu jangan menulis secara terburu-buru hanya kerana hambatan untuk mendapat siaran di ruangan terhad akhbar. Hal ini menyebabkan penulisan akan terbatas dan karya menjadi tidak lengkap-sempurna, hanya kerana mengejar ruangan siaran yang sangat terhad.

Beliau turut mengakui kemahiran S.M. Zakir yang bijak menggunakan teknik monolog dalaman dalam karya-karyanya. Umpamanya dalam cerpen yang memenangi Anugerah Sastera Negeri Kelantan (ASNK) 2015, “Hujan Keruh di Jogja”. Pada akhir pembacaan, kita akan ikut berasa kagum menghayati cerpen Zakir ini. Rasa meluat, merungut dan tidak puas hati yang diadun oleh Zakir dalam cerpen tersebut akan turut dapat dirasai oleh pembaca. Selain terpilih memenangi ASNK 2015, cerpen itu juga turut dimuatkan dalam buku Cerpen Terbaik 2014 terbitan Buku Fixi yang diselenggarakan oleh Wan Nor Azriq.

Antara cerpen lain yang juga bagus untuk dibaca dan dijadikan rujukan penulisan oleh para pengarang baharu ialah “Lagu Kit Kit Kit” hasil karya Sasterawan Negara (SN) Shahnon Ahmad, “Capa Rengat” karya Baharuddin Kahar, “Matinya Si Ibu Ayam” karangan Khadijah Hashim, “Haruan” oleh Dharmala N.S., “Tok Raja” karangan E Pian Pro Poul, “Padmini” tulisan Noorjaya, “Sahabat” karya SN Anwar Ridhwan, dan “Kipas Angin” hasil cipta Azizi Haji Abdullah. Selain cerpenis ini, turut disebutkan nama SN S. Othman Kelantan, SN Abdullah Hussain, Zahari Affandi, Malim Ghozali PK, Razak Mamat, dan Mawar Shafei sebagai antara pengarang yang menghasilkan cerpen yang baik dan berkesan di Malaysia.

Penulis generasi baharu yang turut mendapat perhatian Rosli ialah Roslan Jomel. Walaupun dalam karya pengarang muda Sarawak ini banyak eksperimen dilakukan, namun beliau tetap optimis melihat perkembangan penulisan Roslan dan pengarang-pengarang muda lain.

Katanya,“Dia banyak bereksperimen dalam karya-karyanya. Tak apa, biarlah mereka berkembang.” Menurutnya lagi, cerpen yang berkesan ialah karya yang hidup sepanjang zaman.

Ketika ditanyakan tentang karya-karya SN Arena Wati pada akhir sesi, beliau mengakui Sasterawan Negara kelima itu sangat prolifik semasa hayatnya dan banyak menulis berdasarkan pengalaman kerana apa-apa yang ditulisnya itu ialah pengalaman baharu yang ramai tidak pernah tahu.

Menekuni Kesusasteraan Bersama Sasterawan Negeri Kelantan Rosli K. Matari


Dua Buku DBP Berjaya Rangkul Hadiah Sastera MASTERA ke-9

Kuala Lumpur – Hadiah Sastera MASTERA (Majlis Sastera Asia Tenggara) ke-9 tahun ini menampilkan enam pemenang daripada kalangan penulis dan karyawan sastera dalam ranah kesusasteraan Melayu kontemporari. Keenam-enam pemenang merupakan pengkarya berbahasa Melayu dari serantau Asia Tenggara masing-masing, iaitu Malaysia, Singapura, Indonesia dan Brunei Darussalam.

Dalam pengumuman yang bersiaran di Studio Siaran Langsung Media Sosial Dewan Bahasa dan Pustaka (DBP) pada pagi Khamis, 7 Oktober 2021 tadi, dua orang daripada barisan pemenang ialah penulis dari Malaysia.

Pemenang bagi kategori Karya Sastera Kreatif ialah penyair, Muzaf Ahmad, melalui kumpulan puisi Sepasang Sayap di Bahu, manakala pengarang dan sarjana sastera, Rahimah A. Hamid (Allahyarhamah) pula terpilih memenangi kategori Karya Sastera Bukan Kreatif melalui buku kajian sasteranya, Proses Kreatif: Sensitiviti dan Kreativiti Pengarang. Hadiah diberikan secara posthumus kepada beliau yang sudah meninggalkan kita dua tahun yang lepas.

Muzaf Ahmad, yang pernah berkhidmat sebagai pensyarah sambilan Bahasa Melayu di Tokyo University of Foreign Studies, pernah memenangi Hadiah Sastera Perdana Malaysia 2014 bagi kumpulan puisinya, Jualah Sampai Syurga. Allahyarhamah Rahimah A. Hamid pula merupakan seorang ahli akademik yang berdedikasi dari Universiti Sains Malaysia yang amat dikenali untuk kajian sasteranya yang mendalami karya sastera pascakolonial Malaysia dan Asia Tenggara.

Sementara itu, pemenang Hadiah Sastera MASTERA ke-9 lain yang turut terpilih dalam kategori Karya Sastera Kreatif ialah kumpulan puisi Surat-surat Kemerdekaan dari Brunei naskhah hasil Yahya M.S (Brunei Darussalam), penerima SEA Write Award; novel Dasamuka oleh sasterawan yang berasal dari Purworejo, Junaedi Setiyono (Indonesia); dan kumpulan cerpen Bara karya mantan Presiden Majlis Ugama Islam Singapura (MUIS), Maarof Salleh.

Penerima hadiah kategori Karya Sastera Bukan Kreatif yang lain pula ialah Yahya M.S (Brunei Darussalam) melalui Gagasan Ketatanegaraan dalam Syair Almarhum Sultan Haji Omar Ali Saifuddien; Abdul Wachid B.S. (Indonesia) melalui Sastra Pencerahan; dan Kartini Anwar (Singapura) melalui Pemikiran dan Gaya Mengarang Raja Ali Haji. Buku kajian sastera tersebut merupakan buku terbitan DBP, selain buku Rahimah A. Hamid, Proses Kreatif: Sensitiviti dan Kreativiti Pengarang. Kesemua pemenang membawa pulang hadiah wang tunai berjumlah RM10 ribu.

Hadiah Sastera MASTERA merupakan pengiktirafan hadiah sastera bertaraf antarabangsa yang meneliti kesemua karya berbahasa Melayu dari negara di bawah anggota Majlis Sastera Asia Tenggara. Hadiah ini dilaksanakan buat kali pertama pada tahun 1991.

Menerusi pengumuman ini, Yang Berbahagia Datuk Abang Sallehuddin Abg. Shokeran, Ketua Pengarah DBP dalam ucapannya berharap agar pengiktirafan ini dapat memberikan manfaat yang besar dalam usaha untuk membina rangkaian dan mengukuhkan hubungan antara sasterawan dalam kalangan negara anggota MASTERA.

“Selain mengukuhkan dan memantapkan peranan perkembangan sastera dalam negara, usaha selanjutnya adalah untuk mengantarabangsakan sastera pada peringkat yang sewajarnya,” ujar beliau.

Turut berlangsung pada hari ini ialah pengumuman pemenang Sayembara Penulisan Kreatif MASTERA, sebuah acara yang mempertandingkan karya cerpen dan puisi baharu. Sayembara ini diwarnai oleh para pengarang serantau yang menganggotai MASTERA.


Hadiah Sayembara Penulisan Kreatif MASTERA: Penulis Malaysia Naib Johan Dua Kategori

Untuk mendapatkan maklumat terkini, ikuti kami melalui Telegram

Kuala Lumpur – Pengumuman pemenang Sayembara Penulisan Kreatif MASTERA yang julung-julung kalinya diadakan, menyaksikan penulis Malaysia merangkul hadiah naib johan dalam kedua-dua kategori, cerpen dan puisi. Acara ini yang dianjurkan selari dengan pengumuman Hadiah Sastera MASTERA ke-9, menampilkan karyawan dari negara Malaysia, Indonesia dan Brunei Darussalam.

Cerpenis, novelis dan pensyarah, Ummi Hani Abu Hassan mendapat Naib Johan bagi cerpen “M-Suami”, membawa pulang wang tunai sebanyak RM4000. Bagi kategori puisi pula, sajak “Aku Adalah Permata Intan Yang Kau Canai” karya Marini Azahri dari Malaysia mendapat Naib Johan, membawa pulang hadiah wang tunai sebanyak RM2000.

Indonesia menampilkan kehebatan mereka apabila tiga tempat pemenang dipenuhi oleh para karyawannya. Johan kategori cerpen dimenangi oleh Alfian Dipphatang melalui cerpen “Mati Muda”, sementara rakan negaranya, Yulizar Fadli mendapat Tempat Ketiga melalui cerpen “Ikan-ikan dan Jalanan yang Berlubang”. Bagi kategori puisi, penulis Indonesia, Faisal Syahreza merangkul Tempat Ketiga melalui puisi beliau, “Ziarah”.

Johan kategori puisi dimenangi oleh penyair dari Brunei Darussalam, Awangku Mohd Noor Sham, dengan puisinya “Soldadu Aksara”.

Pemenang Johan kategori cerpen membawa pulang wang tunai sebanyak RM5000, manakala Naib Johan dan Tempat Ketiga masing-masing membawa pulang RM4000 dan RM3000. Bagi kategori puisi, Johan membawa pulang wang tunai sebanyak RM3000, diikuti pemenang Naib Johan membawa pulang RM2000, manakala hadiah wang tunai RM1500 diberikan kepada pemenang Tempat Ketiga. Kesemua pemenang akan disisipkan sijil penghargaan atas penyertaan karya mereka.

Sayembara ini dilaksanakan secara bersama oleh negara anggota MASTERA (Majlis Sastera Asia Tenggara), iaitu Malaysia, Indonesia, Brunei Darussalam, Singapura dan Thailand. Selain memartabatkan sastera, bahasa dan budaya serantau, objektif utama sayembara ini adalah untuk mengembangkan bakat dan karya kreatif dalam kalangan masyarakat negara anggota MASTERA, di samping memperbanyak penerbitan bahan sastera bermutu dalam bahasa Melayu dan Indonesia.


“Dunia Hari ini Lebih Kejam” – Abdulrazak Gurnah

London – Pengalaman hidup sebagai pencari suaka memberi kesan yang sangat mendalam kepada pemenang Hadiah Nobel Kesusasteraan 2021, Abdulrazak Gurnah. Pengalaman tersebut bukan hanya terlihat dalam karya-karya beliau yang terhasil sejak 35 tahun lalu, malah terpancar dalam temu bualnya selepas menerima pengiktirafan itu.

Abdulrazak yang lahir di Zanzibar pada tahun 1948 menyifatkan pengiktirafan yang diterimanya Khamis lalu akan membuka lebih banyak perbincangan mengenai karya beliau yang sebelum ini disifatkan oleh pengkritik cenderung mengangkat isu kolonialisme dan imigran.

“Akademi (Sweden) jarang memperkatakan isu-isu sebegitu, jadi hal ini akan membuka lebih banyak perbincangan,” katanya, dalam laporan yang diterbitkan oleh AFP.

Abdulrazak yang tiba di Britain pada usia 21 tahun mula menulis ketika tiba di Britain sebagai respons terhadap rasa keterasingan yang dialaminya ketika itu. Setakat ini, beliau sudah menghasilkan lebih 10 buah novel dengan kebanyakannya mengambil latar Afrika Timur.

Antara novel beliau, termasuklah Paradise (1994) yang disenarai pendek untuk Booker Prize dan Whitbread Prize. Novelnya, Desertion (1994) dan By the Sea (2001) berada dalam senarai panjang Booker Prize, selain senarai pendek Los Angeles Times Book Prize.

Tegas Abdulrazak, ketika beliau tiba di England, tidak banyak orang lari ke negara selamat atas nama “pencari suaka”. Namun hari ini katanya, lebih ramai warga dunia melarikan diri dari negara asal mereka atas faktor negara yang kucar-kacir.

Katanya, berbanding dengan tahun 1960-an, dunia hari ini lebih kejam, justeru negara yang diistilahkan sebagai selamat lebih tertekan, tetapi hal sebeginilah yang perlu dihadapi oleh semua setiap hari.

Malah, Abdulrazak dalam temu bualnya dengan Yayasan Nobel, turut mendesak Eropah untuk melihat pelarian dari Afrika sebagai manusia yang “mempunyai sesuatu yang ingin diberikan”.

“Kebanyakan mereka ini jujur dengan apa-apa yang boleh mereka berikan. Mereka tidak datang dengan tangan kosong. Mereka ialah orang yang berbakat, bertenaga, dan mampu memberikan sumbangan,” katanya.


Nilai Kesejagatan dalam Sastera

S.M. Zakir melihat semula makna sebenar kesejagatan dan kepentingannya dalam pengkaryaan sastera yang baik.

Kita sering terkeliru tentang nilai kesejagatan dalam sastera. Tanggapan mudah selalu melihat apa yang bercerita atau mengambil subjek tentang dunia antarabangsa atau luar negara ialah nilai sejagat. Contohnya dalam penilaian Hadiah Sastera Perdana Malaysia, pernah ada laporan tentang karya yang dipilih sebagai pemenang dikatakan mempunyai nilai sejagat kerana mengambil latar luar negara sebagai latar karya. Penilaian ini naif dan daif sekali. Inilah satu contoh kekeliruan nilai sejagat dalam karya sastera. Latar, watak atau peristiwa luar negara yang dimasukkan ke dalam karya bukanlah inti pati pada nilai kesejagatan yang sebenar, sebaliknya ia hanya kosmetik atau unsur plastik tentang nilai sejagat dalam karya.

Kesejagatan atau universaliti dihuraikan maknanya oleh Harun Mat Piah, memetik Ensiklopedia Malaysiana, jilid 13, halaman 279: Istilah kritikan sastera yang dipakai untuk menunjukkan kewujudan dalam karya sastera suatu tarikan yang diterima oleh pembaca untuk semua zaman. Apabila sesebuah karya dapat mendedahkan emosi utama yang ada kepada semua manusia, bagi semua peradaban, seperti cemburu, cinta, bangga, azam, dan sebagainya, iaitu melalui watak dan aksi yang dapat kekal diterima untuk semua zaman, maka karya sastera itu dikatakan mempunyai “universaliti”.

Harun Mat Piah melihat nilai kesejagatan atau universaliti ini dalam sastera tradisional Melayu, seperti pantun, gurindam dan syair. Malah, jika dilanjutkan lagi, ia turut dapat diteliti dalam karya prosa tradisional, seperti hikayat dan roman sejarah. Hal yang jelas, nilai kesejagatan ini, mempunyai nilai yang berinti dan tulen (essence, pure). Ia bukan bersifat kosmetik dan plastik. Nilai kesejagatan terkait dengan kehadiran emosi utama yang ada pada semua manusia dalam olah penceritaan; sehingga mewujudkan suatu bentuk rasa yang seni pada setiap manusia yang membacanya, di seluruh alam maya.

Ranjau Sepanjang Jalan, Salina, Angin Timur Laut merupakan sebahagian karya besar yang dapat dirujuk tentang nilai kesejagatan dalam sastera. Kehadiran emosi utama yang mencetuskan “katarsis” hebat kepada pembaca menyucuk nyeri perasaan segala manusia inilah yang disebut nilai kesejagatan atau universaliti. Hal yang sama dibawa oleh Nikolai Gogol dalam Taras Bulba, Leo Tostoy dalam War and Peace, Hemingway dalam The Old Man and the Sea, dan Yukio Mishima dalam The Sound of Waves. Malah, nilai kesejagatan ini juga boleh muncul dalam karya yang melanggar aturan realisme, seperti Naratif Ogonshoto oleh Anwar Ridhwan, The Metamorphosis oleh Franz Kafka, dan The Outsider oleh Albert Camus. Malah, yang terbaharu ialah novel autobiografi oleh Karl Ove Knausgard, yang mengambil masuk emosi dan realiti tanpa segan silu ke dalam sasteranya.

Kekeliruan tentang nilai kesejagatan dalam karya sastera telah mencapai tahap yang parah apabila tidak dapat lagi membezakan antara perkara yang inti dengan perkara yang kosmetik. Lebih parah lagi, kekeliruan ini menjadi pegangan ahl-ahli sastera sehingga penilaian karya sastera tidak dapat lagi menemukan perkara utama dan teras dalam membangunkan pemikiran. Mutakhir ini, apa yang berlaku ialah apa-apa yang kosmetik dilihat sebagai pemikiran dalam karya, dan apa-apa yang teras tidak dilihat sebagai pemikiran. Apabila emosi yang menyangkuti gerak rasa yang seni tidak dinilai dan dinikmati dengan wajar, maka bentuk yang bercelaru dalam memenuhi eksperimen individualistik dianggap sebagai kejutan dan pemikiran yang besar dalam sastera. Sekali lagi, kita keliru antara isi dengan bentuk.

Alam sejagat, alam semesta atau universe dirujuk sebagai suatu bentuk sistem astronomikal dan kosmologikal. Dalam Alam Melayu menurut Harun Mat Piah, manusia mengaitkan dirinya sebagai penghuni alam dalam konteks kesatuannya dengan kejadian serta hukum alam. Dalam hal ini, mereka menganggap alam dan segala kejadian alam mempunyai tenaga atau kuasanya yang tersendiri. Kuasa dan tenaga ini menjadi faktor kepada pelbagai gejala alam yang mempengaruhi kehidupan manusia. Matahari, bulan dan bintang misalnya, mempengaruhi pergerakan laut, menyebabkan pasang surut serta mendatangkan bencana, seperti banjir di darat dan ribut di laut. Hal ini digambarkan dengan dramatik dan tragis dalam novel Angin Timur Laut oleh S. Othman Kelantan.

Selain tenaga alam, makhluk yang melata dan melayang di alam ini seperti manusia dan haiwan juga mempunyai tenaga yang tersendiri. Tenaga ini boleh membawa kebaikan, malah boleh membawa bencana. Haiwan yang mencari makanan tetapi boleh merosakkan tanaman, seperti ulat, tikus, burung, babi, dan sebagainya boleh menyebabkan kegagalan usaha pertanian. Dalam pada itu, ekosistem yang wujud secara alamiah ini tidak dapat diubah dengan mudah, melainkan diatasi dengan tenaga yang bertentangan dengannya ,seperti tenaga dan daya manusia untuk melawannya dengan pelbagai kaedah. Hal ini juga dapat ditemui dalam novel Ranjau Sepanjang Jalan oleh Shahnon Ahmad, yang mengolahnya dengan dramatik dan tragis juga.

Usaha mengangkat karya-karya klasik mungkin dilihat klise dalam memberikan misalan tentang nilai kesejagatan dalam karya sastera. Namun, nilai sejagat tidak pernah klise selagi manusia dihuni oleh segala perasaan cinta, kasih, marah, benci, cemburu, ria, dan sebagainya. Apa yang menjadikan sesebuah karya itu kukuh dan berbeza dalam membawa nilai kesejagatan ialah kejujuran penulis yang menuliskan emosi dan fikiran dalam konteks pengalaman mereka yang tulen. Pengalaman ialah deduktif yang paling perkasa dalam menjelaskan serta mempertalikan emosi dengan realiti. Novel kosmopolitan awal seperti Perangkap Hitam oleh Ahmad Rashid Talu juga boleh dilihat antara karya sastera yang membawa nilai kesejagatan yang tekal.

Meletakkan nilai kesejagatan dalam karya sastera berteraskan emosi utama yang dapat menjadi konduktor atau pengalir kepada kebersamaan rasa segala manusia bukan bererti menolak bentuk-bentuk baharu karya sastera, yang bereksperimen dengan bentuk mahupun ideologi. Akan tetapi, sejauh mana pun bentuk dilarikan melangkau segala sempadan yang ada, ia tetap memerlukan pernyataan yang jelas tentang kehidupan manusia di dunia nyata. Bentuk bukan tiket kepada nilai kesejagatan dalam karya, sebaliknya rasa fikiran yang jelas merupakan kunci kepada nilai kesejagatan.

S.M. Zakir atau nama penuhnya Syed Mohd Zakir bin Syed Othman dilahirkan pada 4 Februari 1969 di Kota Bharu, Kelantan. Beliau memulakan kerjaya dalam industri media sebelum menjadi penulis sepenuh masa pada tahun 2000. Sepanjang berkarya, S.M. Zakir telah menerima banyak hadiah dan anugerah sastera, seperti Hadiah Sastera Malaysia 1994/1995 bagi kumpulan cerpen Merengkuh Langit (DBP, 1995) dan Anugerah Sastera Negeri Kelantan bagi kumpulan cerpen Sekuntum Kembang di Sayap Jibrail (Pustaka Nusa, 2001), selain Hadiah Sastera Perdana Malaysia, Hadiah Sastera Kumpulan Utusan, Hadiah Sastera Utusan-ExxonMobil, Hadiah Sastera DBP-Maybank, Hadiah Sastera 100 tahun Kuala Lumpur DBP-DBPKL, Hadiah Formula Malaysia, dan Anugerah GAFIM (kritikan filem). Beliau juga telah dinobatkan sebagai penerima Anugerah Sasterawan Muda Mastera 2010 dan penerima SEA Write Awards (Malaysia) 2011.


Apakah yang Mendorong Manusia untuk Menulis?

Untuk mendapatkan maklumat terkini, ikuti kami melalui Telegram

George Orwell pernah menyatakan bahawa, hal pertama yang merangsangkan seseorang untuk menulis ialah keegoan. Penulis mahu tulisannya diperkata dan diingati. Keduanya, berkongsi rasa indah melalui tulisan yang puitis. Keinginan untuk berkongsi pengalaman puitis merupakan satu perasaan yang kuat dan mampu membentuk persona si penulis.

Ketiganya, faktor sejarah. Penulis mungkin akan menulis untuk mencatat serta merakamkan sejarah atau untuk melibatkan dirinya sendiri dalam lipatan sejarah. Keempat, adalah dengan bermoduskan politik. Menurut Saleeh Rahamad, sebab yang keempat inilah antara faktor yang besar dalam sejarah penulisan.

Saleeh Rahamad menyifatkan dirinya sebagai penulis yang menulis kerana ego. Perasaan yang menginginkan karyanya untuk diperkata dan diangkat menjadi satu faktor pendorong untuk beliau menulis dan utuh berkarya. Namun begitu, sebagai penulis yang juga manusia, keinginan untuk berkongsi keindahan puitis juga kuat menjalar. Di samping itu, beliau juga menulis dengan motif berwarna politik. Menurut Saleeh Rahamad lagi, sebenarnya, kedudukan beliau sebagai penulis ialah gaulan mesra kesemua faktor manusia menulis menurut teori George Orwell itu.

Siri Wacana PENA kembali lagi minggu ini, dengan Saleeh Rahamad kekal sebagai panel tetap dan Mohd Khair Ngadiron kembali menemui penonton dan pelayar internet sebagai pengemudi wacana. Dua pengarang yang baru diumumkan sebagai penerima SEA Write Award, Aminah Mokhtar (SEA Write Award 2020) dan Shamsudin Othman (SEA Write Award 2019), diundang sebagai bicarawan pada wacana berkenaan buat siri ke-12, pada 8 Oktober 2021 (Jumaat), jam 9.00 malam, dengan judul bicara “Mengapa Menulis: Demi Perjuangan atau Kepuasan Diri?”.

Aminah Mokhtar yang berkhidmat sebagai jururawat, tidak pernah menduduki kuliah atau kelas pengajian sastera secara formal. Kesanggupan untuk menjadi warga wad di hospital walaupun beliau sendiri secara peribadinya tidak selesa dengan darah dan jenazah membentuk satu sosok peribadi. Pada peringkat awal, dalam beliau cuba-cuba untuk menulis, karyanya menjadi perhatian orang sekelilingnya. Kata mereka, karya Aminah yang pemula (ketika itu) lebih hebat daripada sesetengah orang sastera.

Aminah yang memasukkan dunia hospital ke dalam karyanya juga menjadi perbualan dalam ranah penulisan. Sejarah kehidupan yang ditelusurinya, terutamanya dalam kehidupan jururawat menjadi faktor besar dalam membentuk peribadi penulisan dan sastera beliau hari ini. Kata beliau lagi, secara tidak langsung, beliau merawat pesakitnya melalui karya.

Aminah yang kadang-kadang diberi gelaran “penulis sayembara” kerana kerap kali memenangi sayembara sastera menjelaskan, pada permulaannya, beliau kerap kali meyakinkan diri bahawa untuk mempelajari ilmu sastera, dampingilah mereka yang pakar dalam bidangnya.

“Saya bukanlah orang yang datang dari latar sastera, namun saya yakin dengan kredibiliti juri-juri sayembara, saya masuk sayembara untuk mempelajari tentang pendirian saya dalam ranah sastera ini.

“Jika kita mendapat, walau sedikit pun pengiktirafan dalam satu acara sayembara, secara tidak langsung hal ini akan melahirkan satu momentum kuat untuk kita lebih berkarya. Sayembara ialah titik tolak untuk seseorang penulis itu pergi lebih jauh,” jelas Aminah Mokhtar.

Tidaklah dinafikan, persekitaran kitalah yang membentuk dan mencipta diri kita hari ini dan masa mendatang. Persekitaran Aminah Mokhtar yang dibaluti oleh rutin seorang jururawat, menjadikan beliau penulis yang hebat, bukan latar sasteranya. Begitu juga dengan Shamsudin Othman, seperti orang lain, sosok yang dikenali ramai sebagai penyair yang berkarya dengan unsur bibit-bibit Islami itu juga dibentuk melalui persekitaran berkenaan.

Shamsudin Othman bahkan merasakan, menulis ini hidup melalui asbab genetik. Latar belakang keluarga beliau yang ada sosok keagamaanlah yang memberikan beliau peluang untuk menemui gaya dan kaedah penulisannya.

“Keagamaan itu walau bagaimanapun menjadi sebati setelah ia hilang seketika, sebelum saya sendiri yang memasuki cahaya agama itu.

“Ketika saya telah sampai umur matang, saya semakin cenderung ke arah pemikiran keagamaan yang tinggi, dan itulah jati diri yang mengakar dalam diri saya,” jelas Shamsudin.

Menerusi wacana ini, Shamsudin Othman menegaskan, perihal menulis atas nama juang, konsep perjuangan itu sendiri memang ada dalam setiap diri manusia, cuma berbeza-beza takahnya. Jika seseorang itu ragu-ragu untuk mula menulis (dan hantar untuk diterbitkan), kunci untuk melawannya ialah berani. Mereka harus berani untuk melakukan sesuatu yang baharu, dan tentunya, sesuatu yang baharu itu memerlukan kelainan.

Beliau menyatakan bahawa, kecintaan beliau terhadap sastera dipupuk melalui pengalaman beliau yang berlatarbelakangkan pendidikan dan bahasa, serta ruang yang beliau tempuhi dalam pengalamannya menjadi guru. Sisi kerjaya beliau tidak dapat dinafikan, membantu mengembangkan minat dan kegiatan menulis itu sendiri.

“Kunci untuk kita mula menuls ialah berani,” tambah beliau.


“Puisi Impak Tinggi Mampu Bawa Kesan Perubahan” – Shamsudin Othman

Untuk mendapatkan maklumat terkini, ikuti kami melalui Telegram

Nusa Centre mengadakan sebuah Program Sambutan Penerima SEA Write Award 2019 bagi meraikan penyair mapan Dr. Shamsudin Othman. Program ini disiarkan secara langsung di Facebook Nusa Centre pada Sabtu, 9 Oktober 2021, pukul 9.00 malam dan dikendalikan oleh Mohd Nazmi Yaakub, dengan penampilan khas pemuzik Yuzailan Yusuf.

Shamsudin Othman, seorang penyair dan juga seorang ahli akademik memulakan bual bicara dengan mengucapkan terima kasih kepada Dewan Bahasa dan Pustaka (DBP) yang menjadi sekretariat SEA Write Award menguruskan pencalonan penulis-penulis Malaysia dan kepada Persatuan Penulis Nasional Malaysia (PENA) yang menyediakan pelapis untuk dicalonkan sebagai penerima anugerah penting tanah air, Asia Tenggara dan dunia. Beliau turut mengucapkan terima kasih dan syukur atas sokongan daripada keluarga dan rakan-rakan.

Dalam perkongsian perasaannya memenangi anugerah ini, Shamsudin mengatakan kemenangan ini dirasakan sebagai satu titik mula untuk menghasilkan karya yang lebih baik. Tambahnya lagi, bagi mana-mana penulis, mendapat pengiktirafan sudah tentunya menjadi impian, namun Shamsudin membangkitkan persoalan bagaimana dan ke mana seseorang penulis meletakkan diri pada kedudukan yang diperakukan. Beliau menjelaskan, ramai penulis yang lebih layak namun mungkin kerana mereka bersendirian tanpa bernaung pada mana-mana persatuan penulis, menyukarkan mereka dicalonkan ke peringkat yang lebih tinggi.

Dikenali sebagai penyair yang memilih aliran keagamaan dalam pengkaryaannya, Shamsudin berkongsi cara beliau menyeimbangkan diri sebagai penulis dan ahli akademik.

“Ketika memakai baju penyair, saya tidak terikat dengan hukum dan teori kerana perkara-perkara ini akan membunuh kreativiti pengarang. Cuma, ketika berada pada tahap kesarjanaan, apakah tahap puisi yang akan dihasilkan,” katanya.

Sambungnya lagi, gelaran akademik sedikit membataskan pengkaryaannya kerana beliau ada tanggungjawab yang lebih besar dalam menghasilkan puisi kerana perlu teliti terutamanya dari aspek bahasa dan sudut pandang.

Tidak mengehadkan minat kepada satu-satu penyair sahaja walaupun mengakui meminati Rumi, Shamsudin membaca banyak karya tempatan dan luar negara. Katanya, puisi berimpak tinggi ialah apabila sesebuah teks itu mampu membawa kesan perubahan, diikat dengan kekuatan bahasa dan karya yang mempunyai kualiti sayembara. Sudah tentunya, karya berimpak tinggi boleh merungkaikan satu-satu permasalahan dengan gagasan atau pemikiran yang tinggi. Sebagai panel puisi Islam, Shamsudin turut berkongsi kunci penting untuk memenangi sayembara, yakni dengan mematuhi tema sayembara yang telah ditetapkan oleh penganjur kerana inilah penentu besar kemenangan.

Pemuzik Yuzailan Yusuf bermain piano bagi mengiringi program dengan memainkan lagu-lagu ketuhanan Doa oleh Zubir Ali daripada puisi Chairil Anwar, Kembara di Tanah Gersang oleh Dato’ M. Nasir, Kepadamu Kekasih, iaitu lirik puisi oleh Eunos Asah, dan Kekasih Awal dan Akhir tulisan S. Amin Shahab. Yuzailan menutup program dengan lagu gubahannya sendiri, menyanyikan lagu puisi Kekasih Abadi karya Raja Rajeswari Seetha Raman.


Kosmopolitanisme yang Hilang dalam Kebudayaan Sastera

Tulisan ini berdasarkan perkongsian A. Muziru Idham dalam Forum Menganyam Nusa: Sastera, Kemerdekaan dan Identiti Kebangsaan anjuran Kawah Buku dan Institut Nyala pada 30 Ogos 2021.

Saya fikir, persoalan identiti kebangsaan dalam kesusasteraan merupakan suatu polemik yang tidak akan pernah kunjung selesai. Saya berani katakan bahawa pembentukan Malaysia sebagai sebuah negara bangsa ialah suatu kewujudan yang tidak betul-betul siap. Kosmopolitanisme budaya, terutamanya daripada kaum Cina dan India yang telah pun wujud di Semenanjung pada kurun ke-13 sewaktu era kegemilangan tamadun Melaka (1400–1511) seperti tidak pernah diambil peduli. Sejarah kita yang telah dihasut oleh kolonialisme, seolah-olah dilihat hanya wujud sesudah kedatangan kolonial Inggeris pada kurun ke-17.

Pada kurun tersebut, Inggeris membawa masuk masyarakat kaum Cina dan India secara besar-besaran di Tanah Melayu demi menyahut Revolusi Industri, meminggirkan sejarah kebudayaan masyarakat asal, seperti Orang Asli dan etnik-etnik asal di Borneo sehingga cerita mereka hilang dari kaca mata sejarah. Kesan dasar pecah dan perintah yang dibawa oleh Inggeris sangat mempengaruhi pembentukan masyarakat Malaysia, yang dari awalnya kedudukan sosial mereka telah dipecah-pecahkan mengikut kawasan berasingan, yang menghalang kepada berlakunya integrasi perkauman, tidak seperti yang berlaku di Melaka, pada abad ke-13 itu.

Maka, kita akan lihat bahawa kesan naratif sejarah yang sebegitu telah mengakibatkan wujudnya minda prasangka yang menebal dalam masyarakat kita hari ini, sehinggakan puluhan tahun pascamerdeka pun masih tidak mengikis stereotaip dan prejudis masyarakat terhadap kaum-kaum lain di Malaysia. Sesudah kemerdekaan 1957, dan beberapa dekad pengarang-pengarang sastera pascamerdeka menulis tentang persoalan nasionalisme dan perpaduan dalam karya-karya mereka, lontaran suara mereka hampir tidak didengari oleh para politikus yang terus terbangun mewajahkan nasionalisme Malaysia mengikut acuan kolonial, sehingga mengabaikan aspek kebudayaan sejarah tempatan yang wujud dalam bentuknya yang unik.

Peranan Wartawan Sasterawan ke Arah Nasionalisme Kemerdekaan

Nasionalisme bangsa mula terbangun sejak awal kurun ke-18, iaitu apabila wujudnya gerakan Kaum Muda yang membawa agenda nasionalisme dan cita-cita Islam yang dipelopori oleh tokoh-tokoh seperti Syeikh Tahir Jalaluddin, Abu Bakar al-Ash’ari dan Syed Sheikh al-Hadi. Titik tolak terpenting adalah apabila Syed Sheikh al-Hadi (1867–1934) yang menggerakkan ideologi nasionalisme dan islah melalui persuratan, iaitu melalui penerbitan jurnal Al-Ikhwan (1926) dan akhbar Saudara (1934). Peranan kesusasteraan melalui wadah persuratan dalam kebangkitan nasionalisme itu lebih menonjol apabila Syed Sheikh al-Hadi yang menjadi ulama Kaum Muda pada ketika itu turut menerbitkan novel yang bertajuk Hikayat Faridah Hanom (1925) dengan membawa tema percintaan dan emansipasi wanita.

Daripada gerakan Kaum Muda tersebut, maka muncullah lebih banyak akhbar dan majalah yang benar-benar tertumpu pada nasionalisme Melayu, seperti Utusan Zaman (1938), Utusan Melayu (1939) dan Mastika (1941) yang menjadi antara ruang untuk pengarang-pengarang berkarya dan melontarkan kritikan sosial. Jadi, di sinilah titik mulanya kepengarangan sasterawan menulis karya-karya sastera demi menaikkan gelombang nasionalisme masyarakat pada ketika itu, bagi menyedarkan mereka bahawa mereka sedang dijajah oleh Inggeris, justeru perlu mendapatkan semula hak tanah air mereka.

Menariknya, kebanyakan sasterawan pada ketika itu sendiri ialah wartawan di majalah dan akhbar tersebut. Gelombang nasionalisme itu digerakkan oleh para wartawan yang menulis kritikan sosial melalui cerpen, puisi ataupun esei, kerana mereka berhadapan dengan realiti masyarakat dari kaca mata mereka sendiri. Maka, kita akan lihatlah tokoh-tokoh besar wartawan sasterawan yang mempelopori ke arah nasionalisme kemerdekaan pada ketika itu, seperti Abdul Rahim Kajai, A. Samad Ismail, Keris Mas, Pak Sako, dan lain-lain. Mereka wartawan-wartawan yang sudah tercerah dari awal melalui pendidikan Inggeris ataupun madrasah agama aliran Kaum Muda, yang sedikit sebanyak mempengaruhi pemikiran mereka untuk membebaskan tanah air daripada penjajahan Inggeris.

Pada ketika itu, kebanyakan daripada mereka tidak sekadar menggunakan beberapa buah nama samaran apabila menulis karya yang bersifat kritikan sosial, demi mengelakkan identiti sebenar mereka diketahui oleh pihak kolonial, tetapi juga hendak merancakkan fenomena kepengarangan pada ketika itu supaya suara aspirasi nasionalisme tampak lebih ramai dan besar. Pendekatan sebegitu mencipta gelombangnya apabila masyarakat mulai sedar bahawa mereka selama ini yang terimbau dengan penyediaan peluang pekerjaan dan pembayaran upah kecil daripada kolonial telah dieksploitasi tanpa sedar, sedangkan hasil mahsul yang mereka kerjakan itu dibawa ke Eropah demi kepentingan kolonial.

Gelombang itu semakin rancak apabila ASAS 50 (Angkatan Sasterawan 1950) ditubuhkan pada 6 Ogos 1950 dengan membawa cita-cita perjuangan bahasa dan kesusasteraan sebagai alat perpaduan kebangsaan dan kemerdekaan. ASAS 50 telah menghimpunkan para sasterawan dan wartawan yang menulis di pelbagai tempat itu di bawah satu bumbung. Antara ahli-ahli ASAS 50 pada ketika itu termasuk Keris Mas, Rosmera, Hamzah Hussin, Masuri S.N., A. Samad Ismail, dan Usman Awang (sekadar menyebut beberapa nama). Mereka berada di bawah satu bumbung, membawa aspirasi Seni untuk Masyarakat. Mereka menulis karya-karya yang membawa persoalan darurat, nasib kaum buruh dan ketidakadilan sosial. Dalam masa yang sama, Che Abdullah Che Ya dalam makalahnya bertajuk “Protes dalam Masyarakat di Alam Melayu Sebelum Merdeka” (2009), turut mengutarakan persoalan lain yang dibangkitkan oleh karya-karya sastera pada ketika itu, yakni emansipasi wanita, nasionalisme, percintaan, dan kahwin paksa.

Contohnya, dalam novel Putera Gunung Tahan (1937), Pak Sako menulis persoalan nasionalisme dalam bentuk satira, dengn menyindir pihak kolonial yang menduduki negara ini dengan menggunakan lambang Gunung Tahan, orang sakai dan kulit harimau putih. Novel Melati Kota Bharu (1941) pula yang ditulis oleh Abdul Kadir Abadi membangkitkan nasionalisme dalam bentuk percintaan, apabila pengarang menyinggung tentang sistem feudal golongan istana yang mengagung-agungkan gelaran dan status. Sementara itu, dalam isu emansipasi wanita, novel Iakah Salmah? (1927) oleh Ahmad Rashid Talu mennceritakan seorang gadis Timur yang hendak melepaskan diri daripada kongkongan adat, manakala novel Hikayat Faridah Hanom (1925) oleh Syed Sheikh al-Hadi pula menampilkan protes terhadap cinta antara dua darjat dan emansipasi wanita dalam pendidikan agar tidak berada di bawah kongkongan lelaki.

Kita dapat lihat di sini bahawa persoalan-persoalan nasionalisme tidak sekadar tertumpu pada persoalan kelas sosial dan satira terhadap kolonial, tetapi lebih besar lagi turut tertumpu pada persoalan emansipasi wanita dan percintaan yang menjadi persoalan sensitif sebetulnya untuk dibicarakan dalam suasana masyarakat pada ketika itu. Emansipasi wanita antara yang menjadi isu kebangkitan nasionalisme kerana perjuangan kemerdekaan bukanlah sekadar perlu menghimpunkan golongan lelaki semata-mata, tetapi golongan wanita juga perlu dicerahkan dan diperkuatkan supaya gerakan kemerdekaan itu menjadi lebih kuat melalui penggemblengan tenaga dan pencerahan sosial yang lebih meluas meliputi seluruh masyarakat, tanpa mengira gender dan perkauman.

Persoalan-persoalan sebegini dapat diutarakan dengan jelas kerana kelompok terbesar dalam kalangan sasterawan pada ketika itu terdiri daripada para wartawan. Mereka tidak sekadar berada dalam ranah kemasyarakatan dan pergi ke sana sini sekadar hendak mencari bahan-bahan untuk dilaporkan menjadi berita, tetapi kesedaran sosial mereka pada ketika itu menjentik nurani untuk membangkitkan semangat kebangsaan melalui karya kesusasteraan yang mereka sedar lebih dekat dengan masyarakat. Sebabnya, dalam masyarakat pada ketika itu yang masih tebal dengan kebudayaan sastera lisan, dalam masa yang sama, majalah dan akhbar seperti Mastika, Utusan Zaman dan Utusan Melayu yang pada ketika itu menjadi bacaan masyarakat, menjadi wadah yang memudahkan para wartawan sasterawan ini hendak menjentik kesedaran mereka melalui karya kesusasteraan, kerana puisi dan kisah-kisah yang bercerita lebih dekat dengan diri masyarakat.

Di Manakah Golongan Sasterawan Bukan Melayu dalam Suara Kemerdekaan?

Persoalan ini ialah suatu persoalan yang agak sukar untuk dijawab. Agak pelik sebenarnya, setelah kemerdekaan selama 64 tahun, kajian terhadap persoalan ini masih lagi kurang dalam kalangan sarjana sastera. Andaian yang boleh dikemukakan ialah, kesan dasar pecah dan perintah tersebut menyebabkan wujudnya jurang bahasa dan kebudayaan dalam kalangan kaum. Seperti yang kita sedia maklum, dalam dasar pecah dan perintah oleh Inggeris, majoriti kaum Cina diletakkan di bandar, majoriti kaum Melayu diletakkan di kampung, dan majoriti kaum India diletakkan di estet. Perpecahan kaum tersebut menyebabkan kurangnya interaksi antara kaum. Selain kebudayaan setiap kaum yang berbeza, saya juga percaya bahawa geografi turut memainkan peranan dalam mencorakkan kebudayaan dan cara fikir perkauman.

Akan tetapi, bahayanya kesan daripada dasar kolonial tersebut turut membina suatu stereotaip yang berbahaya dan bersifat prejudis: Kedudukan masyarakat Cina di bandar mencorakkan mereka dengan wajah kapitalisme; kedudukan masyarakat Melayu di kampung dilihat sebagai kaum yang mundur dan malas; dan kedudukan masyarakat India di estet membina stereotaip kaum tersebut sebagai peminum. Semua itu ialah prejudis yang sangat teruk dan berbahaya yang sampai sekarang pun masih wujud sekiranya kita perhatikan komen-komen rasis di media sosial. Sebab itulah, negara bangsa Malaysia tidak akan pernah siap dan sempurna selagi jurang stereotaip dan prejudis perkauman ini tidak selesai.

Berbalik kepada perihal kurangnya kajian tentang peranan sasterawan bukan Melayu dalam kemerdekaan negara, saya melihat bahawa perkara ini berlaku disebabkan oleh dasar pecah dan perintah tersebut yang menyebabkan masyarakat terkelompok menurut kaum masing-masing. Disebabkan hal tersebut, maka penerbitan akhbar dan majalah pula wujud dalam bahasanya yang tersendiri. Seperti yang dimaklumkan tadi, untuk bangsa Melayu, maka ada akhbar dan majalah seperti Mastika, Utusan Zaman dan Utusan Melayu yang dicetak dalam bahasa Melayu dan bertulisan Jawi, yang menjadi wadah berita dan bacaan kelompok bangsa Melayu. Kebangkitan nasionalisme Melayu digerakkan melalui suara kepengarangan dalam medium tersebut.

Untuk akhbar kaum India, antara yang berpengaruh pada ketika itu ialah Tamil Nadu dan Tamil Nesan. Menurut Ganesan a/l Shanmugavelu dalam “Akhbar-akhbar Tamil dan Pemikiran Tentang Kaum India di Tanah Melayu, 1946-1950” (2015), akhbar-akhbar Tamil pada ketika itu bertindak sebagai alat yang menyuarakan masalah kaum India di Tanah Melayu. Menurutnya, akhbar Tamil Nesan diterbitkan dengan tujuan untuk mengekalkan bahasa Tamil, adat dan budaya kaum India serta menyuarakan rungutan kaum India di Tanah Melayu, terutamanya golongan buruh Tamil di ladang-ladang getah. Menariknya, akhbar berbahasa Inggeris seperti The Indian dan Indian Pioneer juga diterbitkan untuk memenuhi keperluan masyarakat India kelas menengah yang berbahasa Inggeris. Persoalan utama yang dibangkitkan ialah tentang hak-hak buruh kaum India dan isu eksploitasi kaum buruh India di estet-estet. Persoalannya, di celah-celah persoalan besar tersebut, apakah tidak ada karya-karya sastera kaum India yang disiarkan di akhbar-akhbar tersebut terkait dengan isu hak kaum buruh India dan persoalan kemerdekaan daripada kolonial Inggeris?

Untuk akhbar kaum Cina pula, sejarahnya lebih kompleks jika kita baca makalah “Peranan Akhbar Cina dalam Artikulasi Isu-isu Sejarah dan Pembentukan Negara Bangsa” (2015) yang ditulis oleh Lee Kuok Tiong. Menurutnya, permit penerbitan akhbar berbahasa Mandarin seperti Jinan dan Kwong Wah telah ditarik balik pada tahun 1927 oleh kerajaan British kerana sentimen kempen anti-Jepun mereka yang radikal. Peranan akhbar berbahasa Cina pada era pendudukan Jepun adalah lebih tidak jelas berikutan sentimen Perang Cina-Jepun 1937–1945, menyebabkan kebencian antara masyarakat Cina dengan Jepun bersemarak, lalu kebanyakan orang Cina di Tanah Melayu melarikan diri ke dalam hutan bagi mengelakkan daripada dizalimi oleh golongan kempetai Jepun.

Jadi, selepas kekalahan Jepun dan kedatangan semula pihak British ke Tanah Melayu, tidak banyak akhbar Cina yang wujud melainkan akhbar Kwong Wah Daily di Pulau Pinang yang beroperasi semula selepas Jepun menyerah kalah pada tahun 1946. Menurut Lee Kuok Tiong lagi, banyak keratan akhbar lama berbahasa Mandarin di arkib yang menulis tentang kerjasama MCA (Malaysian Chinese Association) dengan UMNO (United Malays National Organisation) dan MIC (Malaysian Indian Congress) dalam mengorak langkah mengadakan rundingan kemerdekaan Tanah Melayu di London. Hal ini menunjukkan bahawa selepas tahun 1946, penerbitan akhbar Cina yang sedia ada itu sudah mula membicarakan persoalan kemerdekaan. Soalnya, apakah tidak ada suara sasterawan kaum Cina yang membicarakan perihal sedemikian di akhbar-akhbar Cina pada ketika itu? Jika ada, siapakah dia dan apakah karya-karya yang membicarakannya?

Persoalan-persoalan yang saya timbulkan ini ialah persoalan besar yang berkait dengan sastera dan identiti kebangsaan dalam sejarah Malaysia. Saya percaya bahawa pastinya wujud karya-karya kesusasteraan kaum-kaum lain yang turut menggerakkan agenda nasionalisme di Tanah Melayu pada ketika itu. Tinggal sahaja, barangkali, disebabkan oleh kekangan bahasa, maka karya-karya dalam akhbar yang berbahasa Tamil dan Cina itu menjadi kekangan kepada pengkaji untuk meneliti karya-karya sastera yang disiarkan dalam akhbar-akhbar tersebut. Banyak kajian telah dikemukakan tentang peranan akhbar kaum-kaum bukan Melayu ini terhadap aspirasi kemerdekaan nasional, tetapi masih kurang lagi kajian yang ditumpukan kepada peranan sasterawan kaum bukan Melayu secara khusus terhadap kemerdekaan nasional.

Sebab itu, kalau dalam kalangan sasterawan Melayu, kitab boleh menyebutkan nama-nama seperti Usman Awang, Pak Sako, Abdul Rahim Kajai, Keris Mas dan sebagainya. Tetapi sedikit sekali nama-nama sasterawan bukan Melayu yang dapat disebutkan pada era pramerdeka tersebut. Wajar segera peranan ini diberikan tumpuan kerana saya percaya, sedikit sebanyak hal ini akan menghapuskan sentimen perkauman yang dibangkitkan oleh gerakan dan parti tertentu yang menggunakan sentimen ini demi agenda sempit mereka.

Hala Tuju Identiti Sastera Kebangsaan Pada Abad ke-21

Saya ingin membawakan singgungan Faisal Tehrani dalam artikelnya bertajuk “Pembohongan 50 Tahun” (2021) dalam Svara Isu 6: April–Jun 2021. Faisal Tehrani menyinggung Dasar Kebudayaan Kebangsaan (DKK) yang berlangsung pada tahun 1971 yang telah bertindak menyempitkan nuansa kebudayaan dan kesusasteraan Melayu sehingga impaknya telah sampai membina jurang yang luas, bukan sahaja antara sastera Melayu dengan bukan Melayu, malah sastera Melayu itu sendiri seperti telah disempitkan pada sastera yang bercirikan nilai-nilai keislaman semata-mata, sedangkan tradisi kebudayaan dan kesusasteraan Melayu adalah sangat luas untuk diteroka.

Menurutnya, “Peletakan Melayu dan Islam sebagai batu asas Dasar Kebudayaan Kebangsaan mengorbankan sebahagian dari sejarah dan produk budaya penting negara kita yang terdiri daripada pelbagai kaum.” Geneologi kebudayaan Melayu yang sangat rencam dan kosmopolitan pada era Hindu-Buddha semenjak era sebelum kedatangan Islam lagi seolah-olah telah diputuskan, sehingga perbicaraan sastera yang menyentuh perihal kepercayaan, seksualiti dan kebudayaan kaum lain telah menjadi tabu dan sensitif dalam masyarakat Melayu-Malaysia. Hal itu merupakan sesuatu yang wajar dikesali kerana perihal tersebut menyebabkan kanun kebudayaan kesusasteraan Melayu semakin mengecil dan menutup ruang kreativiti karya sastera terhadap nuansa kebudayaan asal yang jauh lebih luas. Dalam hal ini, kita masih jauh terkebelakang daripada sastera Indonesia yang boleh membicarakan semua yang kita kononnya anggap secara sensitif itu dengan lebih kreatif dan terbuka.

Jadi, memasuki abad ke-21, sepatutnya persoalan identiti kebangsaan dalam kesusasteraan tempatan tidak wajar menjadi isu lagi kerana sudah berkurun lamanya kita sebenarnya hidup dalam suasana masyarakat majmuk. Tradisi kosmopolitanisme tidak asing sebetulnya dalam kebudayaan kita. Interaksi kebudayaan kaum sudah lama membentuk identiti masyarakat kita pada hari ini. Setelah sekian lama kita hidup dalam pergaulan campur ini, sepatutnya rasa kecurigaan yang membina jurang hubungan antara kaum sudah selesai, dan kita semua boleh hidup dalam satu kebudayaan nasional yang boleh bercirikan majmuk budaya.

Saya boleh bersetuju bahawa bahasa Melayu menjadi bahasa keutamaan kebangsaan, sebagai tonggak pada kesusasteraan, tetapi dalam masa yang sama, tidak wajar untuk dipinggirkan pula bahasa persuratan kaum lain, seperti bahasa Cina dan India, apatah lagi bahasa-bahasa komuniti asal seperti bahasa Orang Asli, Melanau, Iban, Kadazan, Bajau, Dayak, dan sebagainya. Sebabnya, bahasa itu mewakili kebudayaan kaumnya, jadi adalah tidak wajar sekali untuk kita meminggirkan bahasa kebudayaan dan kesusasteraan kaum lain lantas seolah-olah kita bersikap memperkecil dan tidak menerima keunikan majmuk budaya di negara kita. Kebudayaan ialah satu perihal yang sangat unik, dan adakala bahasa asing tidak dapat menggambarkan inti kebudayaan tersebut sebaik dalam bahasa asalnya. Kewujudan mereka sebagai sebahagian daripada komuniti masyarakat Malaysia wajar diiktiraf dengan memberi ruang untuk mereka menyuarakan aspirasi kebudayaan mereka ke tengah arus perdana.

Dalam hal ini, saranan sahabat panelis forum saya, Nur Adilla, yang mencadangkan untuk merancakkan terjemahan karya sastera Malaysia yang pelbagai bahasa ke dalam bahasa Melayu merupakan sesuatu yang perlu diambil perhatian yang serius, malah ada penerbitan karya dalam bahasa asal dan terjemahan bahasa Melayu diletakkan seiringan dalam satu buku. Inilah satu contoh inisiatif yang sangat bagus dan wajar diperbanyak lagi supaya seluruh masyarakat Malaysia saling dapat kenal-mengenali kebudayaan kaum dan etnik lain yang telah hidup bersama-sama setelah sekian lama.

Maka, hala tuju identiti sastera kebangsaan pada abad ke-21 tidak wajar lagi menjadi isu sebetulnya, kerana kita sebenarnya sudah memasuki era kita hidup secara berbilang kaum selama ratusan tahun lamanya. Malah, kemerdekaan kita sendiri dicapai melalui kerjasama berbilang bangsa tersebut, dan hal-hal yang membawa kepada jurang perkauman dan suara rasisme itu sudah selesai. Tumpuan utama dalam sastera yang beridentiti kebangsaan ini sepatutnya menumpu kepada pemerkasaan suara kesusasteraan dan kebudayaan daripada kaum-kaum lain, terutamanya kelompok etnik asal pedalaman dan Kepulauan Borneo yang sangat jarang-jarang sekali diberikan tempat dalam media arus perdana.

Percayalah, keunikan identiti sastera kebangsaan sebegini di Malaysia yang hampir tiada di mana-mana benua lain akan menjadi suluhan terhadap kelompok sastera antarabangsa untuk memerhati perkembangan arus kesusasteraan Malaysia pula.

A. Muziru Idham ialah mantan peserta Minggu Penulis Remaja (MPR) 2009. Karya-karyanya dalam genre puisi, cerpen dan esei banyak disiarkan dalam media cetak dan dalam talian. Pernah memenangi Hadiah Sastera Perdana Malaysia 2010/2011, Hadiah Sastera Kumpulan Utusan (HSKU) serta Hadiah Sastera Darul Iman (HASDI). Beliau juga merupakan pengasas bersama Jurnal Sang Pemula, iaitu kumpulan anak muda yang membawakan wacana alternatif sains sosial dan kesusasteraan demi kemanusiaan yang lebih baik.


Digitalkan Kamus Dewan Perdana untuk Manfaat Pengguna – YB Datuk Dr. Radzi Jidin

Untuk mendapatkan maklumat terkini, ikuti kami melalui Telegram

Kuala Lumpur – YB Datuk Dr. Radzi Jidin, Menteri Kanan Pendidikan berharap agar masyarakat dapat memanfaatkan dengan sebaik-baiknya sumber rujukan bahasa Melayu menerusi Kamus Dewan Perdana (KDP) terbitan Dewan Bahasa Pustaka (DBP). Bagi membolehkan bahasa Melayu terus berkembang, beliau juga berharap agar KDP didigitalkan untuk manfaat pengguna di Malaysia serta masyarakat di luar negara. Beliau berkata demikian dalam ucapan perasmiannya bersempena dengan Majlis Pelancaran Kamus Dewan Perdana “Khazanah Unggul Negara“ di Balai Budaya Tun Syed Nasir, Wisma DBP, yang berlangsung pada pukul 11.30 pagi tadi.

Menurut beliau, KDP merupakan kamus bahasa Melayu yang amat penting, iaitu penggunaan bahasanya selari dengan perkembangan pada masa ini.

KDP cukup lengkap dan menjadi khazanah unggul negara kita kerana lebih 120 000 entri dalam bahasa Melayu telah terakam. Oleh itu, saya ingin merakamkan setinggi-tinggi penghargaan kepada semua pihak yang terlibat dalam menjayakan penerbitan dan pelancaran Kamus Dewan Perdana ini. Usaha yang dilaksanakan oleh semua pihak yang terlibat dalam menyiapkan kamus ini amat besar sumbangannya dalam bidang kebahasaan.

Tambah beliau, bahasa yang digunakan dalam buku-buku lama dan kitab-kitab lama cukup berbeza daripada bahasa yang digunakan oleh masyarakat kini. Sehubungan dengan itu, kamus ini boleh dirujuk oleh sesiapa sahaja. Perkataan lama mesti dikekalkan selain penambahan kosa kata baharu dalam kamus. Kosa kata wajar ditambah dari semasa ke semasa supaya kamus ini sentiasa relevan pada setiap zaman. Oleh itu, bidang perkamusan ini memerlukan proses yang mendalam yang melibatkan banyak pakar bahasa.

Amat penting untuk DBP mendigitalkan KDP dengan secepat mungkin agar semua ahli masyarakat boleh menggunakannya secara pantas dan berkesan. Semoga usaha murni ini menjadi langkah bermakna ke arah mencapai sasaran dalam memartabatkan bahasa Melayu sebagai bahasa kebangsaan dalam segala aspek kehidupan seharian kita.

KDP merupakan kamus terbaharu yang diusahakan oleh DBP dan merupakan kamus Melayu pertama di dunia yang memanfaatkan sumber data dari pangkalan data korpus yang dibangunkan oleh DBP dan juga data Internet. Data korpus yang besar dan luas ini membolehkan para penyusun kamus memanfaatkan data secara optimum untuk menghasilkan pemerian makna kata yang jitu dan dapat diandalkan.

Sementara itu, majlis pada pagi tadi terlebih dahulu diserikan dengan ucapan alu-aluan oleh YBhg. Prof. Datuk Seri Dr. Awang Sariyan, iaitu Pengerusi Lembaga Pengelola DBP. Menurut beliau, KDP disusun dan dihasilkan berikutan dengan ledakan maklumat, kemajuan teknologi dan penemuan baharu yang merentas pelbagai bidang ilmu dan kehidupan.

Katanya lagi, pelancaran KDP ini diharapkan bakal menjadi sejarah baharu bukan sahaja dalam dunia leksikologi Melayu malahan dapat menjadi kebanggaan rakyat Malaysia secara keseluruhannya dalam meneruskan legasi unggul pemeliharaan kosa kata dan persuratan Melayu dalam era ini.

Yang turut hadir dalam majlis ini ialah YBhg. Dato’ Ts. Kamel Mohamad, iaitu Timbalan Ketua Pengarah Perkhidmatan Awam (Operasi), Jabatan Perkhidmatan Awam, YBhg. Datuk Abang Sallehuddin Abg. Shokeran, iaitu Ketua Pengarah DBP, ahli Lembaga Pengelola DBP, dif kehormat yang lain, pegawai DBP, pensyarah dan para pelajar dari Institut Pendidikan Guru Malaysia (IPGM) serta pelajar sekolah.